REGOLAMENT DELEGAT TAL-KUMMISSJONI (UE) 2020/689

tas-17 ta’ Diċembru 2019

li jissupplimenta r-Regolament (UE) 2016/429 tal-Parlament Ewropew u tal-Kunsill fir-rigward tar-regoli għas-sorveljanza, għall-programmi ta’ eradikazzjoni u għall-istat ta’ ħelsien mill-mard għal ċertu mard elenkat u emerġenti

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trasmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Liġi dwar is-Saħħa tal-Annimali (1)”)], u b’mod partikolari l-Artikolu 29, l-Artikolu 31(5), 32(2), 37(5), l-Artikolu 39, l-Artikolu 41(3), l-Artikolu 42(6) u l-Artikolu 280(4) tiegħu,

Billi:

(1) Il-Liġi dwar is-Saħħa tal-Annimali tistabbilixxi regoli għall-prevenzjoni u għall-kontroll tal-mard tal-annimali trażmissibbli għall-annimali jew għall-bnedmin. Ir-regoli stabbiliti f’dan ir-Regolament huma meħtieġa jissupplimentaw dawk stabbiliti fil-Kapitoli 2, 3 u 4 tal-Parti II tal-Liġi dwar is-Saħħa tal-Annimali dwar is-sorveljanza, il-programmi ta’ eradikazzjoni u l-istat ta’ ħelsien mill-mard, kif ukoll dawk fil-Parti IX dwar arranġamenti tranżizzjonali rigward is-sorveljanza jew il-programmi ta’ eradikazzjoni eżistenti u l-istat ta’ ħelsien mill-mard eżistenti.

(2) Dawn ir-regoli huma sostanzjalment marbuta ma’ xulxin filwaqt li ħafna huma intiżi sabiex jiġu applikati flimkien. Għaldaqstant, fl-interess tas-sempliċità u tat-trasparenza, kif ukoll sabiex tiġi ffaċilitata l-applikazzjoni tagħhom u tiġi evitata moltiplikazzjoni tar-regoli, dawn jenħtieġ li jiġu stabbiliti f’att wieħed u mhux f’għadd ta’ atti separati b’ħafna referenzi inkroċjati bir-riskju li ssir duplikazzjoni.

(3) Tabilħaqq, is-sorveljanza tirrappreżenta parti intrinsika minn kwalunkwe programm ta’ eradikazzjoni u, f’ħafna mill-każijiet, l-istat ta’ ħelsien mill-mard ikun eżitu ta’ proċess ta’ sorveljanza u ta’ eradikazzjoni li jirnexxi. Barra minn hekk, is-sorveljanza hija meħtieġa, minbarra miżuri oħra, bħala għodda importanti għaż-żamma tal-istat ta’ ħelsien mill-mard wara li dan jinkiseb. Ir-regoli dwar is-sorveljanza, il-programmi ta’ eradikazzjoni u l-istat ta’ ħelsien mill-mard, inklużi r-regoli tranżizzjonali, spiss jaqdu skopijiet komuni u jirreferu għall-attivitajiet komplimentari tal-operaturi, tal-veterinarji u tal-awtoritajiet kompetenti. Għaldaqstant, xieraq li dawn ir-regoli jiġu raggruppati flimkien f’regolament delegat wieħed.

(4) Is-sorveljanza hija element importanti ta’ politika effiċjenti u effettiva dwar il-prevenzjoni u l-kontroll tal-mard. Jenħtieġ li tiġi implimentata b’mod konġunt mill-operaturi u mill-awtorità kompetenti. Jenħtieġ li titfassal ukoll sabiex tilħaq l-objettivi ta’ detezzjoni bikrija ta’ tifqigħat ta’ kwalunkwe marda elenkata u emerġenti u sabiex turi l-konformità mal-kriterji għall-għoti, iż-żamma, is-sospensjoni jew l-irtirar tal-istat ta’ ħelsien mill-mard.

(5) L-awtorità kompetenti jenħtieġ li ddaħħal fis-seħħ sistema bażika ġenerali ta’ sorveljanza għall-mard elenkat u emerġenti ta’ annimali terrestri bbażata fuq in-notifika u l-investigazzjonijiet ta’ avvenimenti ta’ mard fil-popolazzjoni tal-annimali fil-mira.

(6) Dawn ir-rekwiżiti ġenerali ta’ sorveljanza għall-annimali terrestri jenħtieġ li ikunu kkomplimentati minn rekwiżiti aktar speċifiċi skont l-eżitu mistenni tas-sorveljanza. Dawn jenħtieġ li jitfasslu sabiex jaqdu skopijiet speċifiċi differenti bħal programmi ta’ sorveljanza tal-Unjoni, programmi obbligatorji u fakultattivi ta’ eradikazzjoni, dimostrazzjoni ta’ stat ta’ ħelsien mill-mard, miżuri ta’ kontroll tal-mard, fil-kuntest tal-approvazzjoni ta’ ċerti stabbilimenti u tal-movimenti tal-annimali u tal-prodotti tal-annimali.

(7) L-approċċ għat-tfassil tar-rekwiżiti ġenerali ta’ sorveljanza għall-annimali akkwatiċi huwa simili għal dak għall-annimali terrestri, minkejja li mhuwiex identiku. L-istabbilimenti tal-akkwakultura kollha jridu jimplimentaw sistema bażika ta’ sorveljanza bbażata fuq in-notifika u l-investigazzjoni ta’ avvenimenti ta’ mard f’popolazzjoni tal-annimali fil-mira. Barra minn hekk, is-sorveljanza għall-mard elenkat u emerġenti tal-annimali akkwatiċi trid tinkorpora ċerti miżuri ta’ kontroll tal-mard, meta jkun hemm bżonn li jittieħdu miżuri bħal dawn fi stabbilimenti tal-akkwakultura.

(8) Minbarra r-rekwiżiti ġenerali ta’ sorveljanza, li japplikaw għall-istabbilimenti tal-akkwakultura kollha, japplikaw rekwiżiti speċifiċi ta’ sorveljanza għal ċerti stabbilimenti tal-akkwakultura approvati. Dawn il-miżuri speċifiċi jinkludu l-implimentazzjoni ta’ skema ta’ sorveljanza bbażata fuq ir-riskji msejsa fuq il-valutazzjoni tar-riskju li jkollu stabbiliment li jittieħed u jferrex marda akkwatika, sew jekk marda elenkata kif ukoll jekk din ma tkunx elenkata.

(9) Ir-rekwiżiti speċifiċi ta’ sorveljanza huma relatati wkoll mal-implimentazzjoni tal-programmi ta’ eradikazzjoni għal ċertu mard elenkat sabiex jinkiseb stat ta’ ħelsien mill-mard minn dik il-marda u sabiex dak l-istat jinżamm ladarba jinkiseb.

(10) Barra minn hekk, l-Istati Membri jenħtieġ li jingħataw il-possibbiltà li jimplimentaw is-sorveljanza, fil-forma ta’ “programmi ta’ sorveljanza” għal mard tal-Kategorija C tal-annimali akkwatiċi fil-livell tal-istabbilimenti, mingħajr ma jirrikorru għal programm ta’ eradikazzjoni tal-mard. Il-programmi ta’ sorveljanza jvarjaw mill-programmi ta’ eradikazzjoni billi dawn huma bbażati fuq sistema ta’ sorveljanza mmirata li hija komprensiva iżda li ma tkoprix l-elementi kollha ta’ programm ta’ eradikazzjoni. Għall-kuntrarju tal-programmi ta’ eradikazzjoni, il-programmi ta’ sorveljanza ma joffrux il-possibbiltà li jinkiseb stat uffiċjali ta’ ħelsien mill-mard.

(11) Il-programmi speċifiċi ta’ eradikazzjoni u ta’ sorveljanza stabbiliti f’dan ir-Regolament iservu sabiex jissostanzjaw ir-rekwiżiti tas-saħħa għal ċerti movimenti tal-annimali u tal-prodotti ta’ oriġini mill-annimali fi ħdan l-Unjoni u, f’ċerti każijiet, tal-annimali u tal-prodotti ta’ oriġini mill-annimali li jidħlu fl-Unjoni.

(12) Il-Liġi dwar is-Saħħa tal-Annimali teħtieġ li r-regoli għall-mard elenkat japplikaw għall-ispeċijiet elenkati. Is-sorveljanza jaf ma tkunx rilevanti għall-kategoriji kollha ta’ annimali tal-ispeċijiet elenkati, b’mod partikolari fir-rigward ta’ annimali selvaġġi jew ta’ ċerti kategoriji ta’ annimali miżmuma. Għaldaqstant, dan ir-Regolament jenħtieġ li jipprovdi regoli sabiex jispeċifika l-popolazzjoni tal-annimali rilevanti fil-mira għall-fini ta’ sorveljanza. Jenħtieġ li jkun possibbli wkoll li l-popolazzjoni tal-annimali fil-mira tiġi espanduta għal speċijiet miżmuma mhux elenkati sabiex tiġi żgurata detezzjoni bikrija tal-mard emerġenti.

(13) Jenħtieġ li d-derogi jagħtu l-possibbiltà li jiġu limitati iktar il-popolazzjonijiet tal-annimali terrestri fil-mira għal skopijiet speċifiċi ta’ sorveljanza, jiġifieri: (i) il-programmi ta’ sorveljanza tal-Unjoni; (ii) il-programmi obbligatorji jew fakultattivi ta’ eradikazzjoni; u (iii) ir-rekwiżiti tas-saħħa tal-annimali bbażati fuq is-sorveljanza għall-movimenti fi ħdan l-Unjoni jew għad-dħul fl-Unjoni.

(14) Metodi dijanjostiċi, flimkien mal-ġbir sussegwenti tal-kampjuni sabiex dawn isiru, it-tekniki, il-validazzjoni u l-interpretazzjoni huma ta’ natura teknika ħafna u huma soġġetti għal modifiki spissi minħabba l-iżviluppi fl-istandards xjentifiċi. Għaldaqstant, sabiex jiġi żgurat li huma aġġornati, ir-regoli dwar il-metodi dijanjostiċi jenħtieġ li jindikaw b’mod flessibbli liema metodi jenħtieġ li jintużaw u kif. Fil-qasam tal-mard tal-annimali, hemm sorsi possibbli differenti ta’ standards xjentifiċi għall-metodi dijanjostiċi. Għaldaqstant huwa importanti li jiġi indikat l-ordni ġerarkiku li fih il-metodi jenħtieġ li jiġu kkunsidrati, b’kunsiderazzjoni tal-prinċipji ġenerali tal-kampjunar, tal-analiżijiet, tat-testijiet u tad-dijanjożijiet stabbiliti fir-Regolament (UE) 2017/625 tal-Parlament Ewropew u tal-Kunsill (2).

(15) Sabiex jiġi żgurat użu ottimali tar-riżorsi kollha u sabiex jiġu evitati piżijiet u kostijiet amministrattivi żejda għall-operaturi u għall-awtoritajiet kompetenti, id-detezzjoni tal-mard elenkat u emerġenti jenħtieġ li tibbaża fuq is-sorsi ta’ informazzjoni miġbura matul il-kontrolli uffiċjali u l-attivitajiet uffiċjali l-oħra mhux primarjament maħsuba għas-sorveljanza ta’ dak il-mard.

(16) Il-konferma ta’ marda skont id-definizzjoni tal-każ tagħha hija r-responsabbiltà tal-awtorità kompetenti; jenħtieġ li tkun sostnuta b’investigazzjonijiet xierqa li jikkonfermaw jew jeliminaw il-preżenza ta’ marda ssuspettata. It-tali investigazzjonijiet ikunu rilevanti meta l-konferma tal-marda tiskatta miżuri ta’ kontroll tal-mard, kif ukoll f’ċerti ċirkustanzi oħra skont il-konsegwenzi tal-konferma tal-marda. Għaldaqstant, huwa importanti li dan ir-Regolament jistabbilixxi ċ-ċirkustanzi addizzjonali li fihom tkun neċessarja l-konferma tal-marda.

(17) Id-definizzjonijiet ta’ każ issuspettat u ta’ każ ikkonfermat ta’ marda elenkata u, fejn rilevanti, ta’ marda emerġenti, huma ta’ importanza kbira. Dawn jippermettu lill-operaturi, lill-veterinarji u lil partijiet ikkonċernati oħra involuti fis-sorveljanza sabiex jidentifikaw iċ-ċirkustanzi li fihom ikun hemm bżonn li l-awtorità kompetenti tiġi nnotifikata u sabiex l-awtorità kompetenti tapplika miżuri għall-kontroll tal-mard. Għaldaqstant, hemm bżonn li jiġu pprovduti kriterji ġenerali għad-definizzjonijiet ta’ każ issuspettat u ta’ każ ikkonfermat u li jiġu pprovduti, fejn meħtieġa, definizzjonijiet speċifiċi għall-mard, skont il-karatteristiċi speċifiċi ta’ ċertu mard.

(18) Programm ta’ sorveljanza tal-Unjoni huwa programm ta’ sorveljanza li jkun rilevanti għall-Unjoni kollha kemm hi. Dan huwa neċessarju sabiex tinkiseb armonizzazzjoni akbar tas-sorveljanza ta’ mard speċifiku madwar l-Unjoni minħabba t-tħassib speċifiku tiegħu għas-saħħa pubblika jew tal-annimali. Għaldaqstant, hemm bżonn li jiġu stabbiliti l-kriterji li l-mard eliġibbli għall-programm ta’ sorveljanza tal-Unjoni jenħtieġ li jissodisfa.

(19) Id-Deċiżjoni tal-Kummissjoni 2010/367/UE (3) tistabbilixxi r-rekwiżiti minimi għall-programmi ta’ sorveljanza għall-influwenza tat-tjur fil-pollam u fl-għasafar selvaġġi u tistabbilixxi linji gwida tekniċi fl-annessi tagħha. Dan ir-Regolament jenħtieġ li jipprovdi għal linji gwida tekniċi simili f’anness. Madankollu, il-livell ta’ dettall f’dan ir-Regolament huwa anqas sabiex jiżgura kapaċità tajba ta’ adattament għat-tibdiliet fis-sitwazzjoni fir-rigward tas-sorveljanza għall-influwenza tat-tjur. Għaldaqstant, ir-rekwiżiti tekniċi għall-programm ta’ sorveljanza tal-Unjoni għall-influwenza tat-tjur jiffokaw esklużivament fuq l-objettivi, il-kamp ta’ applikazzjoni u l-prinċipji metodoloġiċi li jridu jiġu segwiti.

(20) Il-Liġi dwar is-Saħħa tal-Annimali tistabbilixxi r-regoli għall-applikazzjoni tal-programmi obbligatorji u fakultattivi ta’ eradikazzjoni għall-mard tal-kategorija B u tal-kategorija C fl-Istati Membri. Dan il-mard, jew dawn il-gruppi ta’ mard, għandhom il-karatteristiċi tagħhom stess. L-eradikazzjoni tagħhom jenħtieġ li tkun ibbażata fuq strateġija ta’ kontroll tal-mard speċifika għall-marda inkwistjoni. Din jenħtieġ li tinkludi mill-inqas: (i) is-sorveljanza li jeħtieġ li ssir sabiex jinkiseb stat ta’ ħelsien mill-mard bħala l-għan aħħari; (ii) l-iskeda ta’ żmien; (iii) definizzjoni tal-popolazzjoni tal-annimali li hija soġġetta għall-programm ta’ eradikazzjoni; (iv) it-territorju li fih ser ikun japplika dan il-programm ta’ eradikazzjoni; u (v) miżuri speċifiċi ta’ prevenzjoni u ta’ kontroll tal-marda li ser ikunu japplikaw għall-marda matul il-fażi ta’ eradikazzjoni.

(21) Jekk it-territorju li fih ikun se jiġi implimentat programm ta’ eradikazzjoni jkun jinkludi l-fruntiera esterna tal-Istat Membru, l-awtorità kompetenti jenħtieġ li tagħmel sforzi sabiex tindirizza r-riskju ta’ introduzzjoni tal-marda minn barra l-fruntieri tagħha.

(22) L-iskop ta’ programm ta’ eradikazzjoni huwa li jikseb stat ta’ ħelsien mill-marda fit-territorju kopert mill-programm. Idealment, għal annimali terrestri, dan jenħtieġ li jkun ikopri t-territorju sħiħ tal-Istat Membru fejn tkun preżenti l-marda. Jekk dan ma jkunx possibbli, jenħtieġ li tiġi definita l-erja minima aċċettabbli. Is-superfiċje minima tal-erja jenħtieġ li tqis l-esperjenza miksuba permezz tal-programmi ta’ eradikazzjoni preċedenti u tagħti lok għal flessibbiltà skont il-karatteristiċi speċifiċi tal-marda.

(23) Il-miri kwalitattivi jew kwantitattivi tal-programm jenħtieġ li jiġu stabbiliti mill-awtorità kompetenti. Il-miri finali jenħtieġ li jkunu bbażati fuq il-kriterji għall-għoti ta’ stat ta’ ħelsien mill-marda, filwaqt li l-miri intermedji jistgħu jinkludu wkoll attivitajiet oħra jew passi importanti għall-kisba tal-istat ta’ ħelsien mill-mard, filwaqt li jirriflettu l-evoluzzjoni tal-programm.

(24) L-awtorità kompetenti jenħtieġ li tiddetermina l-perjodu ta’ applikazzjoni tal-programmi ta’ eradikazzjoni. Fil-każ ta’ programmi fakultattivi ta’ eradikazzjoni għall-mard tal-kategorija C, huwa stabbilit perjodu massimu tal-applikazzjoni tal-programm sabiex tiġi evitata interruzzjoni sproporzjonata u dejjiema tal-movimenti fi ħdan l-Unjoni. Minkejja dan, l-awtorità kompetenti tista’ tibda l-programm ta’ eradikazzjoni qabel ma dan jiġi approvat mill-Kummissjoni iżda jenħtieġ li ma timplimentax restrizzjonijiet għall-movimenti fi ħdan l-Unjoni f’dak l-istadju. Jenħtieġ li jiġi pprovdut għal possibbiltà li l-Istati Membri jitolbu li l-Kummissjoni testendi dan il-perjodu meta jkunu jeżistu ċirkustanzi ġġustifikati.

(25) L-istrateġija ta’ eradikazzjoni ta’ ċertu mard tista’ tkun ibbażata fuq l-għoti tal-istat ta’ ħelsien mill-mard fil-livell tal-istabbilimenti. Il-miżuri speċifiċi għall-mard għat-tali mard jenħtieġ li jiġu raggruppati u jispjegaw l-obbligi għall-operaturi u għall-awtoritajiet kompetenti.

(26) Il-popolazzjoni tal-annimali fil-mira li trid tiġi inkluża fil-programm ta’ eradikazzjoni tal-marda jenħtieġ li tkun stipulata fuq bażi speċifika għall-marda. Il-possibbiltà li l-awtorità kompetenti tinkludi fil-programm ċerti popolazzjonijiet addizzjonali tal-annimali jenħtieġ li tkun stipulata fuq bażi speċifika għall-marda wkoll.

(27) Ir-responsabbiltà primarja għall-kisba u għaż-żamma tal-istat ta’ ħelsien mill-marda tal-istabbiliment hija tal-operatur peress li dan huwa l-benefiċjarju primarju tal-benefiċċji marbuta mal-istat ta’ ħelsien mill-mard. Għaldaqstant, l-operatur jenħtieġ li jikkonforma ma’ ċerti obbligi sabiex jingħata u jżomm stat ta’ ħelsien mill-mard.

(28) Ladarba l-operatur ikun jissodisfa l-kriterji ġenerali u speċifiċi għall-marda għall-kisba tal-istat ta’ ħelsien mill-mard, ikun f’idejn l-awtorità kompetenti li tagħti dak l-istat. Meta dawn il-kriterji speċifiċi ma jibqgħux issodisfati, ikun ukoll f’idejn l-awtorità kompetenti li tissospendi jew tirtira l-istat.

(29) Barra minn hekk, l-obbligu għall-operaturi u għall-awtoritajiet kompetenti fil-kuntest tal-programmi ta’ eradikazzjoni, fejn ikun hemm bżonn, jenħtieġ li jkunu spjegati f’dettall fid-dawl tal-profil speċifiku tal-marda. Ir-rekwiżiti speċifiċi għall-marda huma ta’ natura teknika u huma stipulati għal kull marda speċifika fl-annessi għal dan ir-Regolament.

(30) Ir-Regolament ta’ Implimentazzjoni tal-Kummissjoni (UE) 2018/1882 (4) jelenka l-infezzjoni bil-Brucella abortus, bil-B. melitensis u bil-B. suis u l-infezzjoni bil-kumpless tal-Mycobacterium tuberculosis għall-programmi obbligatorji ta’ eradikazzjoni u jelenka l-lewkożi enzootika bovina, l-infezzjoni bil-virus tal-marda ta’ Aujeszky, ir-rinotrakeite bovina infettiva/il-vulvovaġinite pustulari infettiva u d-dijarea virali bovina għall-programmi fakultattivi ta’ eradikazzjoni. Għal dan il-mard, il-programmi ta’ eradikazzjoni jenħtieġ li jkunu bbażati fuq l-għoti tal-istat ta’ ħelsien mill-mard tal-istabbiliment.

(31) Il-programmi ta’ eradikazzjoni bbażati fuq l-għoti ta’ stat ta’ ħelsien mill-mard fil-livell tal-istabbilimenti jenħtieġ li jinkludu l-istabbilimenti kollha li jżommu l-annimali mill-popolazzjoni tal-annimali fil-mira. Madankollu, l-awtorità kompetenti jenħtieġ li jkollha l-possibbiltà li teskludi ċerti tipi speċifiċi ta’ stabbilimenti u biċċeriji mill-programm ta’ eradikazzjoni dment li jiġu implimentati miżuri adattati ta’ mitigazzjoni tar-riskji.

(32) Fil-każ ta’ programmi ta’ eradikazzjoni bbażati fuq l-għoti ta’ stat ta’ ħelsien mill-mard fil-livell tal-istabbilimenti, l-awtorità kompetenti jenħtieġ li jkollha l-possibbiltà li tattribwixxi stat tas-saħħa differenti lil unitajiet epidemjoloġiċi differenti.

(33) Fil-każ ta’ annimali terrestri, ir-rekwiżiti li jintwera stat ta’ ħelsien mill-mard fil-livell tal-istabbilimenti huma bbażati fuq in-nuqqas ta’ infezzjoni sostnut mir-reġim ta’ ttestjar u ta’ sorveljanza, mill-kundizzjonijiet għall-introduzzjoni ta’ annimali u ta’ prodotti ġerminali fl-istabbilimenti u, jekk ikun hemm bżonn, minn restrizzjonijiet fuq l-użu tat-tilqim. Meta l-kundizzjonijiet għaż-żamma tal-istat ta’ ħelsien mill-mard ma jibqgħux issodisfati, japplikaw rekwiżiti speċifiċi għas-sospensjoni, għall-irtirar u għar-restawr ta’ dan l-istat. Minħabba n-natura teknika tagħhom, ir-rekwiżiti dettaljati speċifiċi għall-mard u l-lista ta’ metodi djanjostiċi li għandhom jintużaw għall-għoti u għaż-żamma tal-istat huma stabbiliti fl-annessi.

(34) Il-kundizzjonijiet għall-għoti, għaż-żamma, għas-sospensjoni u għall-irtirar tal-istat ta’ ħelsien mill-mard fil-livell tal-istabbilimenti kienu stipulati fir-regoli segwenti tal-Unjoni fis-seħħ qabel id-data ta’ applikazzjoni ta’ dan ir-Regolament: Id-Direttiva tal-Kunsill 64/432/KEE (5) għall-bruċellożi bovina u għat-tuberkulożi bovina u d-Direttiva tal-Kunsill 91/68/KEE (6) għall-bruċellożi fin-nagħaġ u fil-mogħoż. Il-Liġi dwar is-Saħħa tal-Annimali ħassret dawk id-dispożizzjonijiet. Barra minn hekk, ir-Regolament Delegat tal-Kummissjoni (UE) 2018/1629 (7) allinja l-kamp ta’ applikazzjoni tal-aġenti tal-mard involuti fil-bruċellożi u fit-tuberkulożi bovina mal-Kodiċi tas-Saħħa tal-Annimali Terrestri tal-Organizzazzjoni Dinjija għas-Saħħa tal-Annimali (8) (OIE) (“il-Kodiċi Terrestri”). Issa huma l-infezzjoni bil-Brucella abortus, bil-Brucella melitensis u bil-Brucella suis u l-infezzjoni bil-kumpless tal-Mycobacterium tuberculosis. Għaldaqstant huwa xieraq li jiġu riveduti r-rekwiżiti tekniċi relatati mal-istat ta’ dan il-mard, sabiex jitfittex allinjament mal-Kodiċi Terrestri filwaqt li titqies l-esperjenza miksuba fil-programmi preċedenti ta’ eradikazzjoni għal dan il-mard.

(35) Fil-każ ta’ programmi ta’ eradikazzjoni tal-mard għall-annimali terrestri bbażati fuq l-għoti ta’ stat ta’ ħelsien mill-mard fil-livell tal-istabbilimenti, jekk marda tkun issuspettata jew ikkonfermata, l-awtorità kompetenti jenħtieġ li timplimenta miżuri sabiex tipprevjeni t-tixrid tagħha. Dawn il-miżuri għandhom jiġu implimentati primarjament fl-istabbiliment fejn jinżamm il-każ issuspettat iżda l-awtorità kompetenti jenħtieġ li jkollha l-possibbiltà li tespandi l-miżuri għal annimali jew għal stabbilimenti oħra fejn ikun hemm riskju li tinfirex il-marda.

(36) Meta tapplika l-miżuri ta’ kontroll tal-marda bħala tweġiba għal każ issuspettat jew ikkonfermat, l-awtorità kompetenti jenħtieġ li tintroduċi ċerti projbizzjonijiet fuq il-movimenti tal-annimali. Madankollu, l-awtorità kompetenti jenħtieġ li jkollha wkoll il-possibbiltà li tippermetti l-moviment ta’ ċerti annimali mill-istabbiliment fejn jinżamm każ issuspettat jew ikkonfermat, sabiex jitqiesu l-kundizzjonijiet tat-trattament xieraq tal-annimali u tiġi ffaċilitata s-sostenibbiltà tal-miżuri ta’ kontroll tal-mard.

(37) Wara l-konferma ta’ każ, tal-anqas jenħtieġ li jitneħħew l-annimali kollha rikonoxxuti bħala każijiet ikkonfermati. Meta dawn l-annimali jinqatlu, l-awtorità kompetenti jenħtieġ li jkollha l-possibbiltà li tiddeċiedi jekk dan isirx bl-iskarnar, li jfisser li l-laħam tagħhom ikun maħsub sabiex jidħol fil-katina alimentari, jew inkella bil-qtil, li jfisser li l-laħam mhuwiex maħsub għal dak l-għan.

(38) Għal ċertu mard li jista’ jinfirex bi prodotti infettati ta’ oriġini mill-annimali jew permezz ta’ fomiti, jew li jista’ jkollhom impatt potenzjali fuq is-saħħa pubblika, l-awtorità kompetenti jenħtieġ li tintroduċi miżuri fl-istabbilimenti infettati sabiex tipprevjeni t-tixrid ta’ dak il-mard permezz ta’ dawn il-prodotti jew il-fomiti. Għaldaqstant, il-miżuri għall-mitigazzjoni tat-tali riskji jenħtieġ li jiġu stabbiliti f’dan ir-Regolament.

(39) Fil-każ tal-annimali terrestri, ladarba jinkiseb l-istat ta’ ħelsien mill-mard fil-livell tal-istabbilimenti, għall-fini ta’ effiċjenza tal-programmi, jenħtieġ li jkun possibbli li jiġi eżegwit tnaqqis gradwali fil-livell tal-attivitajiet ta’ sorveljanza wara ċertu perjodu ta’ stat ta’ ħelsien mill-mard kontinwu fl-istabbiliment.

(40) Il-lewkożi enzootika bovina (EBL) kienet soġġetta għal eradikazzjoni obbligatorja skont ir-regoli tal-Unjoni fis-seħħ qabel id-data ta’ applikazzjoni ta’ dan ir-Regolament. Issa din il-marda hija kkategorizzata għal eradikazzjoni fakultattiva skont ir-Regolament ta’ Implimentazzjoni (UE) 2018/1882.

(41) Ir-regoli tal-Unjoni fis-seħħ qabel id-data ta’ applikazzjoni ta’ dan ir-Regolament kien fihom prinċipji u kriterji ferm stabbiliti u effettivi għar-rikonoxximent, għaż-żamma, għas-sospensjoni u għar-restawr ta’ stat uffiċjalment ħieles mill-EBL. Ħafna Stati Membri applikaw dawn ir-regoli b’suċċess matul l-implimentazzjoni tal-programmi ta’ eradikazzjoni tal-EBL fl-imgħoddi. Ir-regoli ġew rieżaminati fid-dawl tal-Kodiċi Terrestri u ġew inklużi f’dan ir-Regolament.

(42) L-Istati Membri jew iż-żoni li ilhom diversi snin ħielsa mill-EBL u li, għaldaqstant, kisbu sitwazzjoni tas-saħħa tal-annimali stabbli li hija ħielsa mill-EBL, jenħtieġ li ikomplu juru n-nuqqas tal-infezzjoni. Is-sorveljanza bbażata fuq ir-riskji hija mezz xieraq ta’ kif tiġi żgurata detezzjoni bikrija jekk il-marda terġa’ tiġi introdotta u ta’ sostanzjar tal-ħelsien mill-EBL. Għaldaqstant, l-Istati Membri jenħtieġ li jistabbilixxu sistema ta’ sorveljanza xierqa mid-data ta’ applikazzjoni ta’ dan ir-Regolament.

(43) Il-garanziji addizzjonali għall-kummerċ fi ħdan l-Unjoni tal-ħnieżer b’rabta mal-infezzjoni bil-virus tal-marda ta’ Aujeszky (ADV) kienu parti mir-regoli tal-Unjoni fis-seħħ qabel id-data ta’ applikazzjoni ta’ dan ir-Regolament. Numru ta’ Stati Membri applikaw dawk ir-regoli b’suċċess u eradikaw l-infezzjoni bl-ADV fil-popolazzjoni tal-ħnieżer miżmuma fit-territorju tagħhom. L-istrateġija għall-eradikazzjoni tal-infezzjoni bl-ADV f’dan ir-Regolament tqis il-Kodiċi Terrestri u l-kriterji li wrew li kienu ta’ suċċess fl-eradikazzjoni tal-infezzjoni bl-ADV.

(44) Ir-regoli f’dan ir-Regolament dwar ir-rinotrakeite bovina infettiva/il-Vulvovaġinite pustulari infettiva (IBV/IPV) huma bbażati ffuq id-Deċiżjoni tal-Kummissjoni 2004/558/KE (9) b’dispożizzjonijiet dwar garanziji addizzjonali għall-kummerċ intra-Komunitarju tal-annimali bovini. Dawn jinkludu rekwiżiti għall-kisba, għaż-żamma u għar-restawr tal-ħelsien fil-livell tal-istabbiliment mill-herpesvirus bovin 1 (BoHV-1). Ir-regoli ġew żviluppati b’kunsiderazzjoni tal-istandards tal-Kodiċi Terrestri u tal-opinjoni xjentifika tal-EFSA (10).

(45) Ir-regoli tal-Unjoni fis-seħħ qabel id-data ta’ applikazzjoni ta’ dan ir-Regolament ma fihomx dispożizzjonijiet għad-dijarea virali bovina (BVD) bl-eċċezzjoni tad-dispożizzjonijiet relatati mal-kummerċ ta’ prodotti ġerminali. Fir-Regolament ta’ Implimentazzjoni (UE) 2018/1882, il-BVD issa hija elenkata bħala “marda tal-kategorija C” għall-eradikazzjoni fakultattiva. Għaldaqstant, id-dispożizzjonijiet dwar il-programmi ta’ eradikazzjoni u l-għoti u ż-żamma ta’ stat ta’ ħelsien mill-mard fir-rigward tal-BVD huma stabbiliti f’dan ir-Regolament.

(46) Il-Kodiċi Terrestri huwa nieqes minn kapitolu dwar il-BVD u mill-kriterji għall-ħelsien mill-BVD u l-movimenti relatati tal-annimali. Madankollu, hemm kapitolu dwar il-BVD li huwa disponibbli fil-Manwal ta’ Testijiet Dijanostiċi u Vaċċini għall-Annimali Terrestri tal-OIE. Dawn l-istandards djanjostiċi ġew ikkunsidrati għad-dispożizzjonijiet relatati mal-BVD f’dan ir-Regolament.

(47) Ir-Regolament ta’ Implimentazzjoni (UE) 2018/1882 jelenka l-infezzjoni bil-virus tar-rabja bħala marda tal-kategorija B. Għaldaqstant, dan ir-Regolament jinkludi dispożizzjonijiet dwar il-programmi obbligatorji ta’ eradikazzjoni u l-għoti u ż-żamma ta’ stat ta’ ħelsien mill-mard fir-rigward tal-infezzjoni bil-virus tar-rabja.

(48) Il-volpijiet selvaġġi jikkostitwixxu r-riżerva ewlenija ta’ infezzjoni bil-virus tar-rabja fl-UE. Għaldaqstant, xieraq li l-miżuri fil-programmi ta’ eradikazzjoni jkunu primarjament iffokati fuq il-popolazzjoni tal-volpijiet selvaġġi. Madankollu, l-ispeċijiet mammiferi kollha l-oħrajn huma suxxettibbli u ħafna speċijiet ta’ annimali oħrajn huma elenkati fir-Regolament ta’ Implimentazzjoni (UE) 2018/1882 għal din il-marda. L-awtoritajiet kompetenti jenħtieġ li jindirizzaw popolazzjonijiet tal-annimali oħrajn fil-programmi ta’ eradikazzjoni fejn ikun hemm riskju għas-saħħa tal-bniedem jew tal-annimali.

(49) Għall-programmi ta’ eradikazzjoni tal-infezzjoni bir-rabja, l-istrateġija ta’ kontroll tal-marda hija primarjament ibbażata fuq it-tilqim għall-popolazzjoni tal-annimali fil-mira rilevanti, sostnut minn attivitajiet importanti oħra bħas-sorveljanza, l-implimentazzjoni tal-miżuri ta’ kontroll tal-marda, il-kontroll tal-movimenti tal-annimali domestiċi u l-monitoraġġ tal-effettività tat-tilqim. Peress li d-dispożizzjonijiet dwar it-tilqim huma ta’ natura teknika ħafna, dawn huma stabbiliti f’anness.

(50) Ir-Regolament ta’ Implimentazzjoni (UE) 2018/1882 jelenka l-infezzjoni bil-virus tal-ilsien blu (is-serotipi 1-24) (infezzjoni bil-BTV) bħala marda tal-kategorija C għall-programm fakultattiv ta’ eradikazzjoni. Dan jimplika tibdil fil-politika kontra din il-marda billi d-Direttiva tal-Kunsill 2000/75/KE (11), li kienet applikabbli qabel dan ir-Regolament, kienet tipprovdi għall-eradikazzjoni immedjata tagħha. Id-dispożizzjonijiet il-ġodda huma stabbiliti f’dan ir-Regolament sabiex jiġi indirizzat l-istat il-ġdid tal-marda.

(51) Għall-infezzjoni bil-BTV, l-istrateġija ta’ kontroll tal-marda hija primarjament ibbażata fuq it-tilqim għall-popolazzjoni tal-annimali fil-mira rilevanti sostnut minn attivitajiet oħra bħas-sorveljanza, l-implimentazzjoni tal-miżuri ta’ kontroll tal-marda, il-kontroll tal-movimenti tal-annimali u tal-prodotti ġerminali, u l-minimizzazzjoni tal-esponiment għall-vetturi.

(52) Fl-opinjoni tagħha (12) dwar il-kontroll, is-sorveljanza u l-moviment tal-annimali fil-każ ta’ infezzjoni bil-BTV, l-EFSA tindika li sabiex l-eradikazzjoni tirnexxi, il-kopertura tat-tilqim jenħtieġ li tkun tal-anqas ta’ 95 % tal-annimali bovini u ovini suxxettibbli għal perjodu minimu ta’ 5 snin. Għaldaqstant, huwa mistenni li l-programmi ta’ eradikazzjoni għall-infezzjoni bil-BTV jinkludu kampanja ta’ tilqim, għad li f’dan ir-Regolament jenħtieġ li tiġi prevista l-flessibbiltà sabiex jitqiesu ċ-ċirkustanzi speċifiċi ta’ kull każ.

(53) Stat Membru jew żona tiegħu ħielsa mill-infezzjoni bil-BTV jew taħt programm ta’ eradikazzjoni għall-infezzjoni bil-BTV jenħtieġ li jkunu protetti kontra l-introduzzjoni ta’ kwalunkwe serotip tal-BTV mill-moviment ta’ annimali miżmuma jew ta’ prodotti ġerminali. Għaldaqstant, ir-rekwiżiti għall-introduzzjoni ta’ annimali miżmuma jew ta’ prodotti ġenerali fl-Istati Membri jew f’żoni tagħhom ħielsa mill-infezzjoni bil-BTV jew taħt programm ta’ eradikazzjoni għall-infezzjoni bil-BTV jenħtieġ li jkunu parti mid-dispożizzjonijiet dwar il-programmi ta’ eradikazzjoni. Dan jenħtieġ li jkun rifless ukoll fil-kriterji għaż-żamma tal-istat ta’ ħelsien mill-marda. L-istess prinċipji jenħtieġ li jkunu japplikaw għall-movimenti ta’ annimali fl-Istati Membri jew f’żoni tagħhom ħielsa mill-infezzjoni bil-BTV jew taħt programm ta’ eradikazzjoni għall-infezzjoni bil-BTV.

(54) Barra minn hekk, minħabba d-diversità tas-sitwazzjonijiet lokali li jistgħu jkunu prevalenti, l-awtorità kompetenti jenħtieġ li jkollha l-possibbiltà li tippermetti l-introduzzjoni ta’ annimali jew ta’ prodotti ġerminali fuq il-bażi tar-rekwiżiti ad hoc, dment li t-tali introduzzjoni ma tikkompromettix l-istat tas-saħħa fid-destinazzjoni. Għaldaqstant huwa xieraq li dan ir-Regolament jipprovdi għar-rekwiżiti u għall-kundizzjonijiet li fihom tkun tista’ tiġi awtorizzata introduzzjoni bħal din. Elementi bħal dawn jenħtieġ li jkunu bbażati fuq l-istat tal-annimali jew tal-prodotti ġerminali, indipendentement mill-Istat Membru jew miż-żona ta’ oriġini.

(55) Programm ta’ eradikazzjoni għal marda tal-kategorija B jew tal-kategorija C tal-annimali akkwatiċi jenħtieġ li jqis it-tip ta’ rekwiżiti ta’ sorveljanza meħtieġa sabiex jinkiseb u jinżamm l-istat ta’ ħelsien mill-marda, id-dettalji tat-territorju u l-popolazzjoni tal-annimali li trid tkun koperta mill-programm; u l-miri intermedji u finali tal-programm. Il-programm ta’ eradikazzjoni jenħtieġ li jinkludi l-miżuri ta’ kontroll li jridu jiġu implimentati fl-istabbilimenti infettati tal-annimali akkwatiċi.

(56) Il-programm ta’ eradikazzjoni għall-mard tal-annimali akkwatiċi jenħtieġ li jinkludi miri intermedji u finali li se jintużaw għall-valutazzjoni tal-progress fil-kisba ta’ stat ta’ ħelsien mill-mard. Fejn rilevanti, dawn il-miri jenħtieġ li jqisu r-riskju li l-annimali selvaġġi jirrappreżentaw għas-suċċess tal-programm ta’ eradikazzjoni. B’mod partikolari, kwalunkwe possibbiltà ta’ devjazzjoni mill-perjodu propost ta’ applikazzjoni ta’ sitt snin jenħtieġ li tiġi kkunsidrata matul it-tfassil tal-miri intermedji u finali tal-programm.

(57) Fil-każ tal-annimali akkwatiċi, il-popolazzjoni li trid tiġi inkluża fil-programm ta’ eradikazzjoni tikkonsisti f’dawk l-ispeċijiet li huma elenkati fir-Regolament ta’ Implimentazzjoni (UE) 2018/1882. Madankollu, l-awtorità kompetenti jenħtieġ li jkollha l-possibbiltà li teskludi mill-programm l-ispeċijiet elenkati bħala vettur fir-Regolament ta’ Implimentazzjoni (UE) 2018/1882 jekk din tkun wettqet valutazzjoni tar-riskju li tkun irriżultat fil-kunsiderazzjoni tar-riskju rappreżentat minn dawk l-annimali bħala wieħed negliġibbli.

(58) L-awtorità kompetenti jenħtieġ li jkollha l-possibbiltà li tinkludi popolazzjonijiet addizzjonali tal-annimali akkwatiċi meta t-tali annimali jkunu jirrappreżentaw riskju sinifikanti għall-istat tas-saħħa. Jenħtieġ li tkun tista’ wkoll teskludi ċerti stabbilimenti b’riskju baxx mill-programmi ta’ eradikazzjoni jekk l-esklużjoni tagħhom ma tikkompromettix it-tlestija b’suċċess tiegħu.

(59) Meta Stat Membru jkun iddeċieda li jieħu sehem fi programm ta’ eradikazzjoni għal marda tal-Kategorija C, l-operaturi jkunu obbligati jikkonformaw mal-kundizzjonijiet għall-introduzzjonijiet ta’ annimali tal-ispeċijiet elenkati, jinnotifikaw suspett tal-mard elenkat, jikkonformaw mal-miżuri ta’ kontroll tal-marda meta marda tkun issuspettata jew ikkonfermata u jieħdu kwalunkwe miżura oħra li tista’ tkun meħtieġa mill-awtorità kompetenti, inkluż it-tilqim.

(60) Meta l-preżenza ta’ marda elenkata tal-annimali akkwatiċi tkun issuspettata jew ikkonfermata fi Stat Membru, f’żona jew f’kompartiment ħielsa mill-marda, jew f’wieħed/waħda li jkunu soġġetti għal programm ta’ eradikazzjoni, l-awtorità kompetenti jenħtieġ li tieħu l-miżuri xierqa sabiex tikkontrolla l-marda. Għaldaqstant, dawn ir-regoli jenħtieġ li jkunu stipulati f’dan ir-Regolament. Dawn jinkludu l-istabbiliment ta’ żona ristretta meta l-preżenza ta’ marda elenkata tkun ġiet ikkonfermata fi stabbiliment li jieħu sehem fil-programm ta’ eradikazzjoni jew fi stabbiliment li jkun ġie ddikjarat ħieles mill-marda. Dan jinkludi wkoll ir-rekwiżiti minimi li japplikaw għad-demarkazzjoni ġeografika ta’ żona ristretta u għall-fatturi li jaffettwawha.

(61) Wara l-konferma ta’ marda akkwatika elenkata fi Stat Membru, f’żona jew f’kompartiment ħielsa mill-marda, jew f’wieħed/waħda li jkunu soġġetti għal programm ta’ eradikazzjoni, l-awtorità kompetenti twettaq kontrolli stretti fl-istabbilimenti infettati u fi stabbilimenti oħra li jinsabu fiż-żona ristretta. In-natura tal-kontrolli u l-livell tal-flessibbiltà li l-awtorità kompetenti tapplika għall-movimenti huma stipulati f’dan ir-Regolament. Meta tiġi applikata l-flessibbiltà, din tkun limitata għaċ-ċirkustanzi li ma jikkompromettux l-istat tas-saħħa tal-annimali akkwatiċi fl-istabbiliment tad-destinazzjoni jew fit-triq lejn dik id-destinazzjoni.

(62) Ladarba sseħħ tifqigħa ta’ marda akkwatika fi stabbiliment u dak l-istabbiliment ikompli jew iniedi programm ta’ eradikazzjoni, importanti li jitneħħew l-annimali akkwatiċi li jkunu mejtin, moribondi jew li juru sinjali kliniċi fi ħdan perjodu stabbilit mill-awtorità kompetenti u skont ir-Regolament (KE) Nru 1069/2009 tal-Parlament Ewropew u tal-Kunsill (13). B’dan il-mod, il-marda tkun tista’ tiġi kkontrollata b’suċċess.

(63) Il-Liġi dwar is-Saħħa tal-Annimali teħtieġ li l-Kummissjoni tiżviluppa regoli dettaljati għall-għoti tal-istat ta’ ħelsien mill-marda lill-Istati Membri, liż-żoni u lill-kompartimenti. Dawn ir-regoli jenħtieġ li jinkludu kriterji speċifiċi għall-mard sabiex jintwera n-nuqqas tal-marda fil-popolazzjoni tal-annimali fil-mira u l-kriterji ġenerali li jsostnu l-kontroll effettiv tal-istat tas-saħħa tal-popolazzjoni tal-annimali fil-mira.

(64) Il-kriterji ġenerali jinkludu l-ambitu territorjali, is-sorveljanza, il-bijosigurtà, il-miżuri ta’ kontroll tal-mard u l-implimentazzjoni konsistenti ta’ regoli operazzjonali oħra stipulati fil-Liġi dwar is-Saħħa tal-Annimali fir-rigward tar-reġistrazzjoni u tal-approvazzjoni tal-istabbilimenti, it-traċċabbiltà tal-annimali u r-rekwiżiti dwar il-moviment.

(65) Dan ir-Regolament jistabbilixxi kriterji speċifiċi għall-mard ibbażati fuq in-nuqqas ta’ speċijiet elenkati jew ibbażati fuq l-inkapaċità ta’ sopravivenza tal-aġent tal-mard jew tal-vettur. Dawn il-kriterji jenħtieġ li jitfasslu b’mod flessibbli sabiex l-awtorità kompetenti tkun tista’ tiġġustifika l-każ għall-kisba ta’ stat ta’ ħelsien mill-mard ibbażat fuq is-sitwazzjoni speċifika. Għaldaqstant, ir-rekwiżiti ġenerali huma stabbiliti f’dan ir-Regolament sabiex jindikaw fuq liema bażi l-Istati Membri jistgħu jitolbu l-għoti ta’ stat ta’ ħelsien mill-marda għat-territorju sħiħ tagħhom jew għal żona tagħhom jew, fil-każ ta’ annimali tal-akkwakultura, għall-kompartimenti.

(66) Dan ir-Regolament jistabbilixxi kriterji speċifiċi għall-mard ibbażati fuq l-eżitu tal-programmi ta’ eradikazzjoni u fuq id-data storika u tas-sorveljanza. Dawn il-kriterji huma bbażati fuq ir-riżultati tas-sorveljanza, l-implimentazzjoni tal-miżuri għall-prevenzjoni tal-introduzzjoni tal-marda u l-kundizzjonijiet għall-użu tal-vaċċini.

(67) Minħabba n-natura teknika tagħhom, dawn il-kriterji huma stabbiliti f’annessi u huma raggruppati skont il-marda bil-kriterji għaż-żamma tal-istat ta’ ħelsien mill-mard.

(68) Xieraq li dan ir-Regolament jistabbilixxi rekwiżiti modernizzati għall-għoti u għaż-żamma tal-istat ta’ ħelsien mill-mard tar-regoli tal-Unjoni fis-seħħ qabel id-data ta’ applikazzjoni ta’ dan ir-Regolament, tal-Kodiċi Terrestri, tal-Kodiċi tas-Saħħa tal-Annimali Akkwatiċi tal-OIE u, fin-nuqqas tad-dispożizzjonijiet eżistenti, tal-aqwa evidenza xjentifika disponibbli.

(69) Ir-Regolament ta’ Implimentazzjoni (UE) 2018/1882 jelenka l-infestazzjoni bil-Varroa spp bħala marda tal-kategorija C għall-eradikazzjoni fakultattiva. Dan ir-Regolament jistabbilixxi dispożizzjonijiet għall-kisba u għaż-żamma tal-istat ta’ ħelsien mill-infestazzjoni bil-Varroa spp.

(70) Ir-Regolament ta’ Implimentazzjoni (UE) 2018/1882 jelenka l-infezzjoni bil-virus tal-marda ta’ Newcastle bħala marda tal-kategorija A għal miżuri ta’ eradikazzjoni immedjati. Għaldaqstant, dan ir-Regolament ma fihx dispożizzjonijiet għal programm ta’ eradikazzjoni għall-infezzjoni bil-virus tal-marda ta’ Newcastle. Madankollu, jenħtieġ li jkun possibbli li l-awtorità kompetenti tagħti l-istat ta’ ħelsien mill-infezzjoni bil-virus tal-marda ta’ Newcastle mingħajr tilqim fuq il-bażi ta’ data storika u ta’ sorveljanza.

(71) Hemm żewġ tipi differenti ta’ kompartimenti possibbli fil-każ ta’ annimali akkwatiċi. Kompartimenti indipendenti joperaw taħt kundizzjonijiet definiti strettament li jiżguraw li dawn joperaw indipendentement mill-istat tas-saħħa tal-ilmijiet tal-madwar. Min-naħa l-oħra, kompartimenti dipendenti huma influwenzati mill-istat tas-saħħa tal-ilmijiet tal-madwar u, għalhekk, joperaw taħt kundizzjonijiet aktar flessibbli. Madankollu, kompartimenti dipendenti jkunu stabbiliti biss ladarba l-awtorità kompetenti tkun ivvalutat numru ta’ fatturi epidemjoloġiċi u ddaħħal fis-seħħ kwalunkwe miżura ta’ mitigazzjoni tar-riskji neċessarja għall-prevenzjoni tal-introduzzjoni tal-marda fil-kompartiment.

(72) Fil-każ ta’ annimali akkwatiċi, u fid-dawl tal-livell anqas ta’ riskju assoċjat mal-istabbilimenti individwali li huma indipendenti mill-ilmijiet tal-madwar, f’dan ir-Regolament jiġu stabbiliti dispożizzjonijiet speċjali għal kompartimenti indipendenti meta dawn iniedu attivitajiet tal-akkwakultura għall-ewwel darba jew meta dawn jerġgħu jniedu attvitajiet tal-akkwakultura wara pawża fil-produzzjoni. F’dawn il-każijiet, l-istat ta’ ħelsien mill-marda jenħtieġ li jkun iddikjarat immedjatament dment li jiġu ssodisfati ċerti kundizzjonijiet. Huma wkoll stabbiliti dispożizzjonijiet għal kompartimenti indipendenti meta sseħħ tifqigħa tal-marda. Sabiex jiġi żgurat li t-tali tifqigħat ikunu ġew indirizzati b’suċċess bit-tindif, bid-diżinfezzjoni u bil-mistrieħ sanitarju li jkunu twettqu wara d-depopolazzjoni, kampjun tal-annimali użati għar-ripopolament tal-kompartiment jenħtieġ li jiġi ttestjat qabel ma jkun jista’ jiġi ddikjarat stat ta’ ħelsien mill-marda.

(73) Meta l-kundizzjonijiet għaż-żamma tal-istat ta’ ħelsien mill-marda ma jibqgħux issodisfati minħabba suspett jew konferma tal-marda, l-awtorità kompetenti jenħtieġ li tapplika miżuri ta’ kontroll tal-marda. Dawn il-miżuri jenħtieġ li japplikaw matul l-istadji differenti tal-kontroll tal-marda minn meta tkun suspettata tifqigħa tal-marda sa meta l-avveniment jiġi solvut u l-istat ta’ ħelsien mill-marda jiġi restawrat.

(74) Jekk l-awtorità kompetenti tidentifika ksur tal-kundizzjonijiet meħtieġa sabiex jinżamm l-istat ta’ ħelsien mill-marda fl-Istat Membru, fiż-żona jew fil-kompartiment, jenħtieġ li jiġu implimentati miżuri sabiex tiġi rrimedjata s-sitwazzjoni. L-awtorità kompetenti jenħtieġ li jkollha l-għażla li tissospendi l-istat ta’ ħelsien mill-mard meta jkun għadu possibbli li jiġi solvut b’mod sodisfaċenti l-ksur u, għaldaqstant, li l-istat ta’ ħelsien mill-mard ma jiġix irtirat mill-Kummissjoni.

(75) Meta Stat Membru jkun jixtieq jikseb l-istat ta’ ħelsien mill-mard għal marda akkwatika elenkata għat-territorju sħiħ tiegħu jew għal żona ta’ dan li tirrappreżenta aktar minn 75 % tat-territorju tiegħu, jew li hija maqsuma ma’ Stat Membru ieħor jew pajjiż terz, dan japplika għall-approvazzjoni tal-Kummissjoni. Fil-każijiet l-oħra kollha, tiġi segwita sistema ta’ awtodikjarazzjoni.

(76) L-awtodikjarazzjoni tal-ħelsien minn mard tal-annimali akkwatiċi għaż-żoni u għall-kompartimenti li mhumiex dawk li huma approvati mill-Kummissjoni ssegwi sistema li hija mfassla sabiex tagħti trasparenza lill-proċess u li se tagħmilha eħfef u potenzjalment aktar veloċi għall-Istati Membri sabiex jiddikjaraw stat ta’ ħelsien mill-mard. Il-proċess sħiħ jitwettaq elettronikament sakemm Stat Membru ieħor jew il-Kummissjoni ma jindikawx tħassib li ma jistax jiġi solvut b’mod sodisfaċenti. Jekk ikun hemm tħassib li ma jkunx jista’ jiġi riżolt b’mod sodisfaċenti, id-dikjarazzjoni titressaq quddiem il-Kumitat Permanenti dwar il-Pjanti, l-Annimali, l-Ikel u l-Għalf.

(77) Dan ir-Regolament fih dispożizzjonijiet dwar l-approvazzjoni tal-istat ta’ ħelsien mill-mard tal-Istati Membri jew taż-żoni tagħhom. Dawn ir-regoli jistgħu jvarjaw mir-regoli fis-seħħ qabel id-data ta’ applikazzjoni ta’ dan ir-Regolament. Huma meħtieġa regoli tranżizzjonali xierqa sabiex tiġi żgurata tranżizzjoni mingħajr intoppi mir-reġim eżistenti dwar l-approvazzjoni tal-istat ta’ ħelsien mill-mard għar-rekwiżiti l-ġodda.

(78) Bl-għan li tinkiseb applikazzjoni uniformi tal-leġiżlazzjoni tal-Unjoni dwar is-sorveljanza, il-programmi ta’ eradikazzjoni u l-istat ta’ ħelsien mill-mard u sabiex jiġi żgurat li din tkun ċara u trasparenti, id-Deċiżjoni tal-Kummissjoni 2000/428/KE (14), id-Deċiżjoni tal-Kummissjoni 2002/106/KE (15); id-Deċiżjoni tal-Kummissjoni 2003/422/KE (16), id-Deċiżjoni tal-Kummissjoni 2006/437/KE (17), ir-Regolament tal-Kummissjoni (KE) Nru 1266/2007 (18), id-Deċiżjoni tal-Kummissjoni 2008/896/KE (19) u d-Deċiżjoni ta’ Implimentazzjoni tal-Kummissjoni (UE) 2015/1554 (20) jenħtieġ li jitħassru permezz ta’ dan ir-Regolament.

(79) Il-Liġi dwar is-Saħħa tal-Annimali tapplika mill-21 ta’ April 2021. Għaldaqstant, ir-regoli stabbiliti b’dan ir-Regolament jenħtieġ li japplikaw ukoll minn dik id-data.

ADOTTAT DAN IR-REGOLAMENT:

PARTI I

DISPOŻIZZJONIJIET ĠENERALI

Artikolu 1 Suġġett u kamp ta’ applikazzjoni 1. Dan ir-Regolament jissupplimenta r-regoli dwar is-sorveljanza, il-programmi ta’ eradikazzjoni u l-istat ta’ ħelsien mill-mard għal ċertu mard elenkat u emerġenti ta’ annimali terrestri, akkwatiċi u oħrajn kif previst fir-Regolament (UE) 2016/429. 2. Il-Kapitolu 1 tal-Parti II ta’ dan ir-Regolament jistabbilixxi r-regoli għas-sorveljanza tal-mard imsemmi fl-Artikolu 9(1) tar-Regolament (UE) 2016/429 u l-mard emerġenti kif definit fl-Artikolu 6(2) ta’ dak ir-Regolament b’rabta ma’ dawn li ġejjin: (a) it-tfassil tas-sorveljanza, inklużi l-popolazzjoni tal-annimali fil-mira u l-metodi dijanjostiċi; (b) il-konferma tal-mard u d-definizzjoni tal-każ; (c) il-programmi ta’ sorveljanza tal-Unjoni. 3. Il-Kapitolu 2 tal-Parti II ta’ dan ir-Regolament jistabbilixxi r-regoli għall-programmi ta’ eradikazzjoni għall-mard tal-annimali terrestri msemmi fil-punt (b) u (c) tal-Artikolu 9(1) tar-Regolament (UE) 2016/429 b’rabta ma’ dawn li ġejjin: (a) l-istrateġija ta’ kontroll tal-mard, it-territorju, il-popolazzjonijiet tal-annimali, il-miri u l-perjodu ta’ applikazzjoni; (b) l-obbligi tal-operaturi u tal-awtoritajiet kompetenti; (c) il-miżuri ta’ kontroll tal-mard fil-każ ta’ suspett u ta’ konferma. 4. Il-Kapitolu 3 tal-Parti II ta’ dan ir-Regolament jistabbilixxi r-regoli għall-programmi ta’ eradikazzjoni għall-mard tal-annimali akkwatiċi msemmi fil-punt (b) u (c) tal-Artikolu 9(1) tar-Regolament (UE) 2016/429 b’rabta ma’ dawn li ġejjin: (a) l-istrateġija ta’ kontroll tal-mard, it-territorju, il-popolazzjonijiet tal-annimali, il-miri u l-perjodu ta’ applikazzjoni; (b) l-obbligi tal-operaturi u tal-awtoritajiet kompetenti; (c) il-miżuri ta’ kontroll tal-mard fil-każ ta’ suspett u ta’ konferma. 5. Il-Kapitolu 4 tal-Parti II ta’ dan ir-Regolament jistabbilixxi r-regoli għall-istat ta’ ħelsien mill-mard fir-rigward ta’ ċertu mard ta’ annimali terrestri u akkwatiċi msemmi fl-Artikolu 9(1) tar-Regolament (UE) 2016/429 b’rabta ma’ dawn li ġejjin: (a) il-kriterji għall-approvazzjoni tal-istat ta’ ħelsien mill-mard tal-Istati Membri u taż-żoni; (b) il-kriterji għall-approvazzjoni tal-istat ta’ ħelsien mill-mard għall-kompartimenti li jżommu annimali tal-akkwakultura; (c) il-kriterji għaż-żamma tal-istat ta’ ħelsien mill-mard; (d) is-sospensjoni, l-irtirar u r-restawr tal-istat ta’ ħelsien mill-mard. 6. Il-Parti III ta’ dan ir-Regolament tistabbilixxi d-dispożizzjonijiet tranżizzjonali u finali b’rabta ma’ dawn li ġejjin: (a) l-approvazzjoni tal-istat ta’ ħelsien mill-mard tal-Istati Membri, taż-żoni u tal-kompartimenti li huma rikonoxxuti bħala ħielsa mill-mard skont il-leġiżlazzjoni fis-seħħ qabel id-data ta’ applikazzjoni ta’ dan ir-Regolament; (b) l-approvazzjoni tal-programmi ta’ eradikazzjoni tal-Istati Membri, taż-żoni u tal-kompartimenti li għandhom programm ta’ eradikazzjoni jew ta’ sorveljanza approvat skont il-leġiżlazzjoni fis-seħħ qabel id-data ta’ applikazzjoni ta’ dan ir-Regolament.

Artikolu 2 Definizzjonijiet Għall-fini ta’ dan ir-Regolament, għandhom japplikaw id-definizzjonijiet li ġejjin: (1) “marda tal-kategorija E”: tfisser marda elenkata li għaliha hija meħtieġa sorveljanza fi ħdan Unjoni, kif imsemmi fil-punt (e) tal-Artikolu 9(1) tar-Regolament (UE) 2016/429; (2) “popolazzjoni tal-annimali fil-mira” tfisser il-popolazzjoni tal-annimali tal-ispeċijiet elenkati definita skont l-ispeċijiet u, kif xieraq, skont il-kategoriji, rilevanti għall-attivitajiet ta’ sorveljanza, il-programmi ta’ eradikazzjoni jew l-istat ta’ ħelsien mill-mard ta’ marda speċifika; (3) “popolazzjoni tal-annimali addizzjonali” tfisser il-popolazzjoni ta’ annimali miżmuma jew selvaġġi ta’ speċijiet elenkati soġġetti għal miżuri fakultattivi ta’ prevenzjoni, ta’ sorveljanza u ta’ kontroll tal-mard li huma neċessarji sabiex jinkiseb jew jinżamm l-istat ta’ ħelsien mill-mard ta’ popolazzjoni tal-annimali fil-mira; (4) “marda tal-kategorija A”: tfisser marda elenkata li normalment ma sseħħx fl-Unjoni, u li għaliha jridu jittieħdu miżuri ta’ eradikazzjoni immedjati hekk kif tiġi skoperta, kif imsemmi fil-punt (a) tal-Artikolu 9(1) tar-Regolament (UE) 2016/429; (5) “marda tal-kategorija B”: tfisser marda elenkata li għandha tiġi kkontrollata fl-Istati Membri kollha bl-għan li din tiġi eradikata madwar l-Unjoni, kif imsemmi fil-punt (b) tal-Artikolu 9(1) tar-Regolament (UE) 2016/429; (6) “marda tal-kategorija C”: tfisser marda elenkata li hija ta’ rilevanza għal xi wħud mill-Istati Membri u li għaliha huma meħtieġa miżuri sabiex iwaqqfuha milli tinfirex għal partijiet tal-Unjoni li huma uffiċjalment ħielsa mill-marda jew li għandhom programmi ta’ eradikazzjoni għall-marda elenkata kkonċernata, kif imsemmi fil-punt (c) tal-Artikolu 9(1) tar-Regolament (UE) 2016/429; (7) “annimal bovin” jew “annimal tal-ispeċi bovina” tfisser annimal tal-ispeċi ta’ ungulati li jappartjenu għall-ġeneri Bison, Bos (inklużi s-subġeneri Bos, Bibos, Novibos, Poephagus) u Bubalus (inkluż is-subġeneru Anoa) u l-frieħ tal-inkroċjar tar-razez ta’ dawk l-ispeċijiet; (8) “annimal ovin” jew “annimal tal-ispeċi ovina” tfisser annimal tal-ispeċi ta’ ungulati li jappartjenu għall-ġeneru Ovis u l-frieħ tal-inkroċjar tar-razez ta’ dawk l-ispeċijiet; (9) “annimal kaprin” jew “annimal tal-ispeċi kaprina”tfisser annimal tal-ispeċi ta’ ungulati li jappartjenu għall-ġeneru Capra u l-frieħ tal-inkroċjar tar-razez ta’ dawk l-ispeċijiet; (10) “ċirklu ambulanti” tfisser eżibizzjoni jew fiera li tinkludi l-annimali jew il-wirjiet tal-annimali u li hija maħsuba biex tivvjaġġa minn Stat Membru għall-ieħor; (11) “wirjiet tal-annimali” tfisser kwalunkwe att li jieħdu sehem fih l-annimali miżmuma għall-iskop ta’ eżibizzjoni jew fiera, u li tista’ tkun parti minn ċirklu; (12) “annimal porċin” jew “annimal tal-ispeċi porċina” tfisser annimal tal-ispeċi ta’ ungulati tal-familja tas-Suidae elenkati fl-Anness III tar-Regolament (UE) 2016/429; (13) “mezz tat-trasport” tfisser veikoli tat-triq jew veikoli ferrovjarji, bastimenti u inġenji tal-ajru; (14) “kelb” tfisser annimal miżmum tal-ispeċi Canis lupus; (15) “qattus” tfisser annimal miżmum tal-ispeċi Felis silvestris; (16) “nemes” tfisser annimal miżmum tal-ispeċi Mustela putorius furo; (17) “żona staġjonalment ħielsa mill-BTV” tfisser it-territorju sħiħ ta’ Stat Membru jew żona tiegħu fejn l-awtorità kompetenti stabbilixxiet stat temporanju ta’ ħelsien mill-infezzjoni bil-virus tal-ilsien blu (is-serotipi 1-24) (“infezzjoni bil-BTV”) skont l-Artikolu 40(3) fuq il-bażi ta’ perjodu ħieles minn vetturi u d-dimostrazzjoni ta’ assenza tal-marda fl-ispeċijiet tal-annimali elenkati; (18) “stabbiliment protett mill-vetturi” tfisser parti ta’ stabbiliment jew il-faċilitajiet kollha ta’ dan li huma protetti minn attakki ta’ Culicoides permezz ta’ mezzi fiżiċi u ta’ ġestjoni xierqa, bi stat ta’ stabbiliment protett mill-vetturi li jingħata mill-awtorità kompetenti skont l-Artikolu 44; (19) “dgħajsa barrada” tfisser bastiment użat mill-industrija tal-akkwakultura li għandu bir jew tank għall-ħażna u t-trasport ta’ ħut ħaj fl-ilma; (20) “mistrieħ sanitarju” tfisser, għall-finijiet ta’ ġestjoni tal-mard, operazzjoni li fiha stabbiliment jitbattal mill-annimali tal-akkwakultura mill-ispeċijiet elenkati, u fejn fattibbli, mill-ilma; (21) “perjodu ta’ eliġibbiltà” tfisser il-perjodu ta’ żmien qabel ma l-awtorità kompetenti tissottometti l-applikazzjoni għall-istat ta’ ħelsien mill-mard jew, fejn rilevanti, qabel ma d-dikjarazzjoni provviżorja msemmija fil-punt (a) tal-Artikolu 83(1) tiġi ppubblikata elettronikament; (22) “speċijiet mhux elenkati”, tfisser speċijiet ta’ annimali jew grupp ta’ speċijiet ta’ annimali mhux elenkati fl-Anness tar-Regolament ta’ Implimentazzjoni tal-Kummissjoni (UE) 2018/1882 għal marda partikolari; (23) “qatgħa” tfisser il-pollam jew l-għasafar miżmuma kollha tal-istess stat ta’ saħħa li huma miżmuma fl-istess bini jew fl-istess spazju magħluq u li jikkostitwixxu unità epidemjoloġika waħda; pollam miżmum f’bini jinkludi l-għasafar kollha li jaqsmu l-istess spazju tal-ajru; (24) “tilqim DIVA (differenzazzjoni ta’ annimali infettati minn annimali mlaqqma)” tfisser tilqim bl-użu ta’ vaċċini li jippermettu, flimkien mal-metodi dijanjostiċi seroloġiċi xierqa, id-detezzjoni tal-annimali infettati f’popolazzjoni mlaqqma; (25) “annimali mlaqqma DIVA” tfisser annimali li ġew imlaqqma fil-qafas ta’ tilqim DIVA; (26) “stabbiliment approvat tal-prodotti ġerminali” tfisser ċentru tal-ġbir tas-semen, grupp għall-ġbir tal-embrijuni, grupp għall-produzzjoni tal-embrijuni, stabbiliment tal-ipproċessar ta’ prodotti ġerminali jew ċentru tal-ħżin tal-prodotti ġerminali, approvat f’konformità mal-Artikolu 97(1) tar-Regolament (UE) 2016/429; (27) “semen” tfisser l-eġakulat ta’ annimal jew ta’ annimali, fl-istat mhux mibdul jew ippreparat jew dilwit; (28) “ooċiti” tfisser l-istadji aplojde tal-ootidoġenesi, inklużi ooċiti sekondarji u ova; (29) “embrijun” tfisser l-istadju inizjali tal-iżvilupp ta’ annimal waqt li jkun jista’ jiġi ttrasferit lejn omm riċevitur; (30) “perjodu ħieles minn vetturi” tfisser f’erja ddefinita l-perjodu ta’ inattività tal-Culicoides iddeterminat skont it-Taqsima 5 tal-Kapitolu 1 tal-Parti II tal-Anness V; (31) “naħal tal-għasel” tfisser annimali tal-ispeċi Apis mellifera; (32) “pollam tat-tnissil” tfisser pollam li għandhom 72 siegħa jew aktar, li jkunu maħsuba għall-produzzjoni tal-bajd għat-tifqis; (33) “sorveljanza annwali aleatorja” tfisser sorveljanza li tal-anqas tikkonsisti fi stħarriġ wieħed ta’ popolazzjoni tal-annimali fil-mira organizzat matul is-sena li għalih jintużaw il-metodi ta’ kampjunar ibbażati fuq il-probabbiltà sabiex jintgħażlu l-unitajiet li jridu jiġu eżaminati.

PARTI II

SORVELJANZA, PROGRAMMI TA’ ERADIKAZZJONI, STAT TA’ ĦELSIEN MILL-MARD

KAPITOLU 1

Sorveljanza

Taqsima 1

It-tfassil tas-sorveljanza, tal-popolazzjoni tal-annimali fil-mira u tal-metodi dijanjostiċi

Artikolu 3 It-tfassil tas-sorveljanza 1. L-awtorità kompetenti għandha tfassal is-sorveljanza għal mard elenkat u emerġenti ta’ annimali terrestri u ta’ annimali oħra filwaqt li tqis: (a) rekwiżiti ġenerali ta’ sorveljanza bbażati fuq: (i) in-notifika kif previst fl-Artikolu 18(1) tar-Regolament (UE) 2016/429; (ii) investigazzjoni veterinarja xierqa ta’ mortalitajiet miżjuda u ta’ sinjali oħra ta’ mard serju jew rati tal-produzzjoni mnaqqsa b’mod sinifikanti b’kawża mhux iddeterminata; (iii) l-investigazzjoni mill-awtorità kompetenti fil-każ ta’ suspett ta’ marda tal-kategorija E jew, jekk rilevanti, ta’ marda emerġenti; (iv) il-popolazzjoni tal-annimali fil-mira għas-sorveljanza kif previst fl-Artikolu 4; (v) il-kontribuzzjoni tal-kontrolli uffiċjali u ta’ attivitajiet uffiċjali oħra kif previst fl-Artikolu 7; (b) rekwiżiti speċifiċi ta’ sorveljanza; (i) fil-programm ta’ sorveljanza tal-Unjoni; (ii) bħala parti mill-programmi obbligatorji jew fakultattivi ta’ eradikazzjoni; (iii) għall-wiri u għaż-żamma tal-istat ta’ ħelsien mill-mard; (iv) bħala parti mill-miżuri ta’ kontroll tal-mard; (v) fil-kuntest tal-approvazzjoni ta’ ċerti stabbilimenti; (vi) għall-movimenti ta’ annimali terrestri fi ħdan l-Unjoni jew għad-dħul tagħhom fl-Unjoni. 2. L-awtorità kompetenti għandha tfassal is-sorveljanza għal mard elenkat u emerġenti ta’ annimali akkwatiċi filwaqt li tqis: (a) rekwiżiti ġenerali ta’ sorveljanza bbażati fuq: (i) in-notifika kif previst fl-Artikolu 18(1) tar-Regolament (UE) 2016/429; (ii) investigazzjoni veterinarja xierqa ta’ mortalitajiet miżjuda u ta’ sinjali oħra ta’ mard serju jew rati tal-produzzjoni mnaqqsa b’mod sinifikanti b’kawża mhux iddeterminata; (iii) l-investigazzjoni mill-awtorità kompetenti fil-każ ta’ suspett ta’ marda tal-kategorija E jew, jekk rilevanti, ta’ marda emerġenti; (iv) il-popolazzjoni tal-annimali fil-mira għas-sorveljanza kif previst fl-Artikolu 4; (v) il-kontribuzzjoni tal-kontrolli uffiċjali u ta’ attivitajiet uffiċjali oħra kif previst fl-Artikolu 7; (vi) miżuri ta’ kontroll tal-mard; (b) rekwiżiti speċifiċi ta’ sorveljanza; (i) bħala parti mill-iskema ta’ sorveljanza fuq il-bażi tar-riskji stipulata fil-Kapitolu 1 tal-Parti I tal-Anness VI, li tinvolvi klassifikazzjoni tar-riskju u żjarat regolari tas-saħħa tal-annimali kif previst fil-Kapitoli 2 u 3 tal-Parti I tal-Anness VI; (ii) bħala parti mill-programmi ta’ eradikazzjoni previsti fil-Kapitoli 1 sa 6 tal-Parti II tal-Anness VI; (iii) għall-wiri u għaż-żamma tal-istat ta’ ħelsien mill-mard; (iv) għall-wiri, f’konformità mal-programmi ta’ sorveljanza previsti fil-Kapitoli 1 sa 6 tal-Parti III tal-Anness VI, li l-istabbilimenti li mhumiex qed jieħdu sehem fil-programm ta’ eradikazzjoni msemmi fil-punt (ii) jew li ma kisbux l-istat ta’ ħelsien mill-mard imsemmi fil-punt (iii) mhumiex infettati; (v) għall-movimenti ta’ annimali akkwatiċi fi ħdan l-Unjoni jew għad-dħul tagħhom fl-Unjoni.

Artikolu 4 Popolazzjoni tal-annimali fil-mira 1. L-awtorità kompetenti għandha tispeċifika l-popolazzjoni tal-annimali fil-mira rilevanti għas-sorveljanza msemmija fl-Artikolu 3 għal kull marda elenkata u, fejn rilevanti, għal kull marda emerġenti u għandha tinkludi: (a) l-annimali miżmuma tal-ispeċijiet elenkati; (b) l-annimali selvaġġi tal-ispeċijiet elenkati jekk: (i) huma soġġetti għal programm ta’ sorveljanza tal-Unjoni, jew għal programm obbligatorju jew fakultattiv ta’ eradikazzjoni jew għas-sorveljanza neċessarja għall-għoti jew għaż-żamma ta’ stat ta’ ħelsien mill-mard; (ii) l-awtorità kompetenti tqis li dawn jikkostitwixxu riskju li jista’ jikkomprometti l-istat tas-saħħa ta’ speċijiet oħra fi Stat Membru, f’żona jew f’kompartiment; jew (iii) is-sorveljanza tkun neċessarja għall-valutazzjoni tar-rekwiżiti tas-saħħa tal-annimali għad-dħul fl-Unjoni jew għall-movimenti fi ħdan l-Unjoni. 2. Sabiex tiġi żgurata d-detezzjoni bikrija ta’ marda emerġenti fi speċijiet li mhumiex fost dawk imsemmija fil-punt (a) tal-paragrafu 1, l-awtorità kompetenti għandha tinkludi, fil-popolazzjoni tal-annimali fil-mira, l-annimali miżmuma ta’ speċijiet li mhumiex elenkati għall-fini tal-marda elenkata rilevanti jekk ikunu japplikaw il-kriterji li ġejjin: (a) dawn jitmexxew għal stabbilimenti fi Stat Membru, f’żona jew f’kompartiment oħrajn; u (b) minħabba n-numru ta’ annimali jew il-frekwenza tal-movimenti, l-awtorità kompetenti tqis li l-annimali jikkostitwixxu riskju li jista’ jikkomprometti l-istat tas-saħħa ta’ annimali miżmuma oħra fi Stat Membru, f’żona jew f’kompartiment oħrajn, jekk tfeġġ marda f’dik l-ispeċi.

Artikolu 5 Esklużjoni ta’ ċerti annimali terrestri miżmuma mill-popolazzjoni tal-annimali fil-mira 1. Permezz ta’ deroga mill-punt (a) tal-Artikolu 4(1), l-awtorità kompetenti tista’ tillimita l-popolazzjoni tal-annimali fil-mira għas-sorveljanza ta’ marda għajr marda tal-kategorija A għall-kategoriji ta’ annimali miżmuma tal-ispeċijiet elenkati li huma soġġetti, għal dik il-marda, għal: (a) programmi ta’ sorveljanza tal-Unjoni; (b) programmi obbligatorji jew fakultattivi ta’ eradikazzjoni jew is-sorveljanza neċessarja għall-għoti jew għaż-żamma ta’ stat ta’ ħelsien mill-mard; jew (c) ir-rekwiżiti tas-saħħa tal-annimali bbażati fuq is-sorveljanza għall-movimenti fi ħdan l-Unjoni jew għad-dħul fl-Unjoni. 2. Il-kateogriji ta’ annimali miżmuma msemmija fil-paragrafu 1 jistgħu jkunu bbażati fuq l-età tal-annimali, is-sess tagħhom, il-post u t-tip ta’ produzzjoni.

Artikolu 6 Metodi dijanjostiċi 1. L-awtorità kompetenti għandha tiżgura li l-ġbir tal-kampjuni, it-tekniki, il-validazzjoni u l-interpretazzjoni tal-metodi dijanjostiċi għall-finijiet ta’ sorveljanza għandhom jikkonformaw: (a) mal-leġiżlazzjoni speċifika adottata skont ir-Regolament (UE) 2016/429 u mad-dettalji u mal-gwida rilevanti mqiegħda għad-dispożizzjoni fuq is-siti web tal-Laboratorji ta’ Referenza tal-Unjoni Ewropea (EURL) u tal-Kummissjoni; (b) meta ma jkunux koperti mil-leġiżlazzjoni, mid-dettalji u mill-gwida msemmija fil-punt (a), mal-ġbir tal-kampjuni, mat-tekniki, mal-validazzjoni u mal-interpretazzjoni tal-metodi dijanjostiċi stabbiliti fil-Manwal ta’ Testijiet Dijanostiċi u Vaċċini għall-Annimali Terrestri tal-Organizzazzjoni Dinjija għas-Saħħa tal-Annimali (OIE) (“il-Manwal Terrestri” (21) kif emendat jew il-Manwal ta’ Testijiet Dijanostiċi għall-Annimali Akkwatiċi tal-OIE (“il-Manwal Akkwatiku” (22) kif emendat: (c) meta ma jkunux koperti mill-punti (a) u (b) ta’ dan il-paragrafu, mal-metodi stabbiliti fil-punt (b) tal-Artikolu 34(2) u tal-Artikolu 34(3) tar-Regolament (UE) 2017/625. 2. Il-metodi dijanjostiċi għall-għoti u għaż-żamma tal-istat ta’ ħelsien mill-mard huma stabbiliti f’dawn li ġejjin: (a) It-Taqsima 1 tal-Anness III għall-infezzjoni bil-Brucella abortus, bil-B. melitensis u bil-B.suis; (b) it-Taqsima 2 tal-Anness III għall-infezzjoni bil-kumpless tal-Mycobacterium tuberculosis(Mycobacterium bovis, M.caprae u M. tuberculosis) (MTBC); (c) it-Taqsima 3 tal-Anness III għal-lewkożi enzootika bovina (EBL); (d) it-Taqsima 4 tal-Anness III għar-rinotrakeite bovina infettiva/vulvovaġinite pustulari infettiva (IBR/IPV); (e) it-Taqsima 5 tal-Anness III għall-infezzjoni bil-virus tal-marda ta’ Aujeszky (ADV); (f) it-Taqsima 6 tal-Anness III għad-dijarea virali bovina (BVD); (g) il-punt 2 tat-Taqsima 5 tal-Kapitolu 1 tal-Parti II tal-Anness VI għas-settiċemija emorraġika virali (VHS); (h) il-punt 2 tat-Taqsima 5 tal-Kapitolu 1 tal-Parti II tal-Anness VI għan-nekrożi ematopojetika infettiva (IHN); (i) il-punt 2 tat-Taqsima 5 tal-Kapitolu 2 tal-Parti II tal-Anness VI għall-infezzjoni bil-virus tal-anemija infettiva tas-salamun bi tħassir f’reġjun polimorfiku ħafna (ISAV bi tħassir fl-HPR); (j) il-punt 2 tat-Taqsima 5 tal-Kapitolu 3 tal-Parti II tal-Anness VI għall-infezzjoni bil-Marteilia refringens; (k) il-punt 2 tat-Taqsima 5 tal-Kapitolu 4 tal-Parti II tal-Anness VI għall-infezzjoni bil-Bonamia exitiosa; (l) il-punt 2 tat-Taqsima 5 tal-Kapitolu 5 tal-Parti II tal-Anness VI għall-infezzjoni bil-Bonamia ostreae; (m) il-punt 2 tat-Taqsima 5 tal-Kapitolu 6 tal-Parti II tal-Anness VI għall-infezzjoni bil-virus tas-sindrome tal-ponot bojod (WSSV).

Artikolu 7 Kontribuzzjoni tal-kontrolli uffiċjali u ta’ attivitajiet uffiċjali oħra għas-sorveljanza tas-saħħa tal-annimali 1. Jekk rilevanti, l-awtorità kompetenti għandha tinkludi fit-tfassil tas-sorveljanza msemmi fl-Artikolu 3 ta’ dan ir-Regolament l-eżitu tal-kontrolli uffiċjali u ta’ attivitajiet uffiċjali oħra ddefiniti fl-Artikolu 2 tar-Regolament (UE) 2017/625. Dawn il-kontrolli uffiċjali u attivitajiet uffiċjali oħra jinkludu: (a) spezzjonijiet ante-mortem u post-mortem; (b) spezzjonijiet fil-postijiet ta’ kontroll fuq il-fruntiera; (c) kontrolli uffiċjali u attivitajiet uffiċjali oħra fis-swieq u f’operazzjonijiet ta’ assemblaġġ; (d) kontrolli uffiċjali u attivitajiet uffiċjali oħra matul it-trasport ta’ annimali ħajjin; (e) spezzjonijiet u kampjunar relatati mas-saħħa pubblika fl-istabbilimenti; (f) kwalunkwe kontroll uffiċjali ieħor li matulu l-istabbilimenti, l-annimali jew il-kampjuni jiġu spezzjonati jew eżaminati. 2. Meta l-awtorità kompetenti tissuspetta marda elenkata jew marda emerġenti fil-kuntest tal-kontrolli uffiċjali jew ta’ attivitajiet uffiċjali oħra msemmija fil-paragrafu 1, din għandha tiżgura li l-awtoritajiet rilevanti kollha jkunu informati. Dan għandu jsir: (a) minnufih fil-każ ta’ marda tal-kategorija A jew ta’ marda emerġenti; (b) mingħajr dewmien għal mard ieħor.

Taqsima 2

Konferma tal-marda u definizzjonijiet tal-każ

Artikolu 8 Kriterji għall-konferma uffiċjali ta’ mard elenkat, għajr mard tal-kategorija A, u ċertu mard emerġenti u konferma sussegwenti ta’ tifqigħat 1. L-awtorità kompetenti, malli tissuspetta mard elenkat li mhuwiex marda tal-kategorija A, jew malli tissuspetta marda emerġenti, għandha tagħmel investigazzjoni sabiex tikkonferma jew telimina l-possibbiltà tal-preżenza ta’ dik il-marda meta: (a) hemm il-bżonn li jiġi ddeterminat l-istat tas-saħħa tal-Istat Membru, taż-żona jew tal-kompartiment tiegħu; jew (b) hemm il-bżonn li tinġabar l-informazzjoni neċessarja dwar l-okkorrenza tal-marda għal kwalunkwe skop minn fost dawn li ġejjin: (i) sabiex jiġu implimentati miżuri għall-protezzjoni tas-saħħa tal-annimali jew tal-bniedem; (ii) sabiex jiġu implimentati r-rekwiżiti tas-saħħa tal-annimali għall-movimenti ta’ annimali jew ta’ prodotti; jew (iii) sabiex tinżamm konformità mar-rekwiżiti stabbiliti fi programm ta’ sorveljanza tal-Unjoni. 2. L-awtorità kompetenti għandha tikkonferma tifqigħa ta’ kwalunkwe marda msemmija fil-paragrafu 1 meta din tkun klassifikat annimal jew grupp ta’ annimali bħala każ ikkonfermat ta’ dan il-mard skont l-Artikolu 9(2).

Artikolu 9 Definizzjonijiet tal-każ 1. L-awtorità kompetenti għandha tikklassifika annimal jew grupp ta’ annimali bħala każ suspettat ta’ marda elenkata jew ta’ marda emerġenti meta: (a) l-eżamijiet kliniċi, post-mortem jew tal-laboratorju jikkonkludu li s-sinjal(i) kliniku/kliniċi, il-leżjoni(jiet) post-mortem jew is-sejbiet istoloġiċi jkunu jindikaw dik il-marda; (b) ir-riżultat(i) minn metodu dijanjostiku jindika(w) il-preżenza probabbli tal-marda f’kampjun minn annimal jew minn grupp ta’ annimali; jew (c) ġiet stabbilita rabta epidemjoloġika ma’ każ ikkonfermat. 2. L-awtorità kompetenti għandha tikklassifika annimal jew grupp ta’ annimali bħala każ ikkonfermat ta’ marda elenkata jew ta’ marda emerġenti meta: (a) l-aġent tal-marda, esklużi r-razez tal-vaċċin, ikun ġie iżolat f’kampjun minn annimal jew minn grupp ta’ annimali; (b) antiġene jew aċidu nuklejku speċifiku għall-aġent tal-marda li ma jkunx konsegwenza ta’ tilqim ikun ġie identifikat f’kampjun minn annimal jew minn grupp ta’ annimali li juri sinjali kliniċi konsistenti mal-marda jew rabta epidemjoloġika ma’ każ issuspettat jew ikkonfermat; jew (c) riżultat pożittiv minn metodu dijanjostiku indirett li ma jkunx konsegwenza ta’ tilqim ikun inkiseb f’kampjun minn annimal jew minn grupp ta’ annimali li juri sinjali kliniċi konsistenti mal-marda jew rabta epidemjoloġika ma’ każ issuspettat jew ikkonfermat. 3. Definizzjonijiet speċifiċi għall-mard ta’ każ issuspettat u ta’ każ ikkonfermat tal-mard elenkat huma stabbiliti għall-annimali terrestri fl-Anness I u għall-annimali akkwatiċi fil-punt 3 tat-Taqsima 5 tal-Kapitoli 1 sa 6 tal-Parti II tal-Anness VI. 4. Fin-nuqqas ta’ definizzjonijiet speċifiċi għall-mard kif previst fil-paragrafu 3, il-kriterji stabbiliti fil-paragrafi 1 u 2 għandhom japplikaw għal definizzjonijiet ta’ każ issuspettat u ta’ każ ikkonfermat tal-mard elenkat u, jekk rilevanti, tal-mard emerġenti.

Taqsima 3

Programm ta’ sorveljanza tal-Unjoni

Artikolu 10 Kriterji għall-programmi ta’ sorveljanza tal-Unjoni u l-kontenut tagħhom 1. Marda tal-kategorija E għandha tkun soġġetta għal programm ta’ sorveljanza tal-Unjoni skont l-Artikolu 28 tar-Regolament (UE) 2016/429 jekk tkun tissodisfa l-kriterji kollha li ġejjin: (a) iġġib magħha theddida partikolari għas-saħħa tal-annimali u possibilment tal-bniedem fit-territorju sħiħ tal-Unjoni b’konsegwenzi ekonomiċi serji possibbli għall-komunità tal-biedja u għall-ekonomija usa’; (b) tkun suxxettibbli għal evoluzzjoni tal-profil tal-marda, b’mod partikolari fir-rigward tar-riksju għas-saħħa tal-bniedem u għas-saħħa tal-annimali; (c) l-annimali selvaġġi infettati jkunu jirrappreżentaw theddida partikolari għall-introduzzjoni tal-marda f’parti mit-territorju tal-Unjoni jew f’kollu kemm hu; (d) ikun fundamentali li tinkiseb, permezz ta’ sorveljanza, informazzjoni aġġornata b’mod regolari dwar l-evoluzzjoni taċ-ċirkolazzjoni tagħha u dwar il-karatterizzazzjoni tal-aġent tal-marda, sabiex jiġu vvalutati dawk ir-riskji u jiġu adattati l-miżuri ta’ mitigazzjoni tar-riskju kif xieraq; 2. L-awtorità kompetenti għandha timplimenta programmi ta’ sorveljanza tal-Unjoni għall-marda rilevanti skont il-kontenut stabbilit fl-Anness II.

Artikolu 11 Informazzjoni li għandha tiġi inkluża fis-sottomissjoni tal-programmi ta’ sorveljanza tal-Unjoni u fir-rapportar dwarhom 1. L-awtorità kompetenti, meta tissottometti programm ta’ sorveljanza tal-Unjoni, għandha tinkludi f’dik is-sottomissjoni tal-anqas l-informazzjoni li ġejja: (a) deskrizzjoni tas-sitwazzjoni epidemjoloġika tal-marda qabel id-data tal-bidu tal-implimentazzjoni tal-programm u data dwar l-evoluzzjoni epidemjoloġika tal-marda; (b) il-popolazzjoni tal-annimali fil-mira, l-unitajiet epidemjoloġiċi u ż-żoni tal-programm; (c) l-organizzazzjoni tal-awtorità kompetenti, is-superviżjoni tal-implimentazzjoni tal-programm, il-kontrolli uffiċjali li jridu jiġu applikati matul l-implimentazzjoni tal-programm u r-rwol tal-operaturi rilevanti kollha, il-professjonisti fil-qasam tas-saħħa tal-annimali, il-veterinarji, il-laboratorji tas-saħħa tal-annimali u l-persuni fiżiċi jew ġuridiċi l-oħra kkonċernati; (d) deskrizzjoni u demarkazzjoni taż-żoni ġeografiċi u amministrattivi li fihom għandu jiġi implimentat il-programm; (e) indikaturi sabiex jitkejjel il-progress tal-programm; (f) il-metodi dijanjostiċi użati, in-numru ta’ kampjuni ttestjati, il-frekwenza tal-ittestjar u l-mudelli tal-kampjunar; (g) il-fatturi ta’ riskju li jridu jiġu kkunsidrati għat-tfassil ta’ sorveljanza mmirata fuq il-bażi tar-riskju. 2. L-awtorità kompetenti, meta tirrapporta dwar programm ta’ sorveljanza tal-Unjoni, għandha tinkludi f’dak ir-rapport tal-anqas l-informazzjoni li ġejja: (a) id-deskrizzjoni tal-miżuri implimentati u r-riżultati miksuba bbażati fuq l-informazzjoni msemmija fil-punt (b) u fil-punti (d) sa (f) tal-paragrafu 1; u (b) ir-riżultati tas-segwitu tal-evoluzzjoni epidemjoloġika tal-marda fil-każ ta’ każ issuspettat jew ikkonfermat.

KAPITOLU 2

Programmi ta’ eradikazzjoni għall-mard tal-kategoriji B u C tal-annimali terrestri

Taqsima 1

Dispożizzjonijiet ġenerali

Artikolu 12 L-istrateġija ta’ kontroll tal-mard għall-eradikazzjoni ta’ mard tal-kategoriji B u C tal-annimali terrestri 1. L-awtorità kompetenti, meta tistabbilixxi programm obbligatorju ta’ eradikazzjoni għall-marda tal-kategorija B jew programm fakultattiv ta’ eradikazzjoni għall-marda tal-kategorija C tal-annimali terrestri, għandha tibbaża dawk il-programmi fuq strateġija ta’ kontroll tal-mard li, għal kull marda, tinkludi: (a) it-territorju u l-popolazzjoni tal-annimali koperti mill-programm ta’ eradikazzjoni kif previst fl-Artikolu 13(1); (b) id-durata tal-programm ta’ eradikazzjoni kif previst fl-Artikolu 15, inklużi l-miri finali u intermedji tiegħu kif previsti fl-Artikolu 14; u (c) ir-rekwiżiti speċifiċi tal-marda stabbiliti: (i) fl-Artikoli 16 sa 31 għall-infezzjoni bil-Brucella abortus, bil-B. melitensis u bil-B. suis, għall-infezzjoni bl-MTBC, bl-EBL, bl-IBR/IPV, għall-infezzjoni bl-ADV u bil-BVD; (ii) fl-Artikoli 32 sa 36 għall-infezzjoni bil-virus tar-rabja (RABV); (iii) fl-Artikoli 37 sa 45 għall-infezzjoni bil-BTV. 2. L-awtorità kompetenti tista’ tinkludi fil-programm ta’ eradikazzjoni miżuri kkoordinati fil-fruntiera fuq l-art jew kostali komuni tagħha ma’ Stati Membri oħra jew ma’ pajjiżi terzi sabiex tiżgura li l-objettivi tal-programm jinkisbu u li r-riżultati jkunu sostenibbli. Meta t-tali koordinazzjoni ma tkunx ġiet stabbilita, l-awtorità kompetenti għandha tinkludi fil-programm ta’ eradikazzjoni, jekk fattibbli, miżuri ta’ mitigazzjoni tar-riskju effettivi, li jinkludu sorveljanza intensifikata.

Artikolu 13 Ambitu territorjali u popolazzjonijiet tal-annimali 1. L-awtorità kompetenti għandha tiddetermina l-ambitu tal-programm ta’ eradikazzjoni, inklużi: (a) it-territorju kopert; u (b) il-popolazzjoni tal-annimali fil-mira u, jekk ikun hemm bżonn, il-popolazzjonijiet addizzjonali tal-annimali. 2. It-territorju kopert mill-programm ta’ eradikazzjoni msemmi fil-punt (a) tal-paragrafu 1 għandu jkun: (a) it-territorju sħiħ tal-Istat Membru; jew (b) żona waħda jew aktar, dment li kull żona tkun tikkorrispondi għal unità(jiet) amministrattiva/i ta’ tal-anqas 2 000 km2 u tinkludi tal-anqas wieħed mir-reġjuni stabbiliti skont l-Artikolu 21 tar-Regolament (UE) 2016/429. 3. Permezz ta’ deroga mill-paragrafu 2, l-awtorità kompetenti tista’ tiddefinixxi żoni iżgħar minn 2 000 km2 filwaqt li tqis: (a) superfiċje minima li ma tkunx anqas b’mod sinifikanti minn 2 000 km2; jew (b) l-eżistenza ta’ ostakoli naturali rilevanti għall-profil tal-marda.

Artikolu 14 Miri finali u intermedji 1. L-awtorità kompetenti għandha tinkludi fil-programm ta’ eradikazzjoni miri finali kwalitattivi u kwantitattivi li jkopru r-rekwiżiti kollha speċifiċi għall-marda li huma stabbiliti fl-Artikolu 72 għall-għoti tal-istat ta’ ħelsien mill-mard. 2. L-awtorità kompetenti għandha tinkludi fil-programm ta’ eradikazzjoni miri intermedji annwali jew pluriennali kwalitattivi u kwantitattivi sabiex tirrifletti l-progress li sar fl-ilħiq tal-miri finali. Dawn il-miri intermedji għandhom jinkludu: (a) ir-rekwiżiti kollha speċifiċi għall-mard imsemmija fil-paragrafu 1; u (b) jekk ikun hemm bżonn, rekwiżiti addizzjonali li mhumiex inklużi fil-kriterji għall-għoti tal-istat ta’ ħelsien mill-mard għall-valutazzjoni tal-progress lejn l-eradikazzjoni.

Artikolu 15 Perjodu tal-applikazzjoni 1. L-awtorità kompetenti għandha tinkludi fil-programm ta’ eradikazzjoni l-perjodu ta’ applikazzjoni filwaqt li tqis is-sitwazzjoni inizjali u l-miri intermedji indikati fl-Artikolu 14(2). 2. Għal mard tal-kategorija C, il-perjodu ta’ applikazzjoni tal-programm ta’ eradikazzjoni m’għandux jaqbeż is-sitt snin mid-data tal-approvazzjoni inizjali tiegħu mill-Kummissjoni skont l-Artikolu 31(3) tar-Regolament (UE) 2016/429. F’każijiet iġġustifikati kif xieraq, il-Kummissjoni, fuq talba tal-Istati Membri, tista’ testendi l-perjodu ta’ applikazzjoni tal-programm ta’ eradikazzjoni għal perjodu ta’ sitt snin addizzjonali.

Taqsima 2

Rekwiżiti għall-programmi ta’ eradikazzjoni fuq il-bażi tal-għoti tal-istat ta’ ħelsien mill-mard fil-livell tal-istabbilimenti

Artikolu 16 Strateġija ta’ kontroll tal-mard ibbażata fuq l-istat ta’ ħelsien mill-mard fil-livell tal-istabbilimenti 1. L-awtorità kompetenti għandha tfassal l-istrateġija ta’ kontroll tal-mard ta’ programm ta’ eradikazzjoni fir-rigward tal-popolazzjoni tal-annimali fil-mira miżmuma fl-istabbilimenti għall-mard li ġej tal-annimali terrestri: (a) infezzjoni bil-Brucella abortus, bil-B. melitensis u bil-B. suis; (b) infezzjoni bl-MTBC; (c) EBL; (d) IBR/IPV; (e) infezzjoni bl-ADV; (f) BVD. 2. L-istrateġiji ta’ kontroll tal-mard tal-programmi ta’ eradikazzjoni msemmija fil-paragrafu 1 għandhom ikunu bbażati fuq: (a) l-implimentazzjoni ta’ miżuri speċifiċi għall-mard stabbiliti fl-Artikoli 18 sa 31 sakemm l-istabbilimenti rilevanti kollha jilħqu stat ta’ ħelsien mill-mard; (b) l-għoti, is-sospensjoni u l-irtirar mill-awtorità kompetenti tal-istat ta’ ħelsien mill-mard tal-istabbilimenti rilevanti kollha; (c) l-implimentazzjoni tal-miżuri ta’ bijosigurtà u ta’ miżuri ta’ mitigazzjoni tar-riskju oħrajn; (d) l-implimentazzjoni fakultattiva tal-programmi ta’ tilqim.

Artikolu 17 Popolazzjonijiet tal-annimali fil-mira u addizzjonali għall-programmi ta’ eradikazzjoni għal ċertu mard 1. L-awtorità kompetenti għandha tapplika programm obbligatorju ta’ eradikazzjoni għall-popolazzjonijiet tal-annimali fil-mira li ġejjin: (a) għall-infezzjoni bil-Brucella abortus, bil-B. melitensis u bil-B. suis, l-annimali bovini miżmuma, l-annimali ovini miżmuma u l-annimali kaprini miżmuma; (b) għall-infezzjoni bl-MTBC, l-annimali bovini miżmuma. 2. L-awtorità kompetenti għandha tapplika l-programm fakultattiv ta’ eradikazzjoni għall-popolazzjonijiet tal-annimali fil-mira li ġejjin: (a) għall-EBL, l-annimali bovini miżmuma; (b) għall-IBR/IPV, l-annimali bovini miżmuma; (c) għall-infezzjoni bl-ADV, l-annimali porċini miżmuma; (d) għall-BVD, l-annimali bovini miżmuma. 3. L-awtorità kompetenti għandha tinkludi l-popolazzjonijiet addizzjonali tal-annimali fejn hija tqis li t-tali annimali jkunu jirrappreżentaw riskju sinifikanti għall-istat tas-saħħa tal-annimali msemmija fil-paragrafu 1 jew 2.

Artikolu 18 Obbligi tal-operaturi fir-rigward tal-programmi ta’ eradikazzjoni għal ċertu mard 1. L-operaturi ta’ stabbilimenti fejn jinżammu l-annimali mill-popolazzjonijiet tal-annimali fil-mira msemmija fl-Artikolu 17, għajr il-biċċeriji, għandhom jikkonformaw mar-rekwiżiti ġenerali u speċifiċi għall-mard li ġejjin sabiex jiksbu u jżommu l-istat ta’ ħelsien mill-mard tal-istabbilimenti: (a) rekwiżiti ġenerali: (i) sorveljanza tal-popolazzjonijiet tal-annimali fil-mira u addizzjonali għall-marda rilevanti kif ordnat mill-awtorità kompetenti skont l-Artikolu 3(1); (ii) fil-każ tal-moviment tal-annimali mill-popolazzjonijiet tal-annimali fil-mira, l-iżgurar li l-istat tas-saħħa tal-istabbilimenti ma jkunx kompromess minħabba t-trasport jew l-introduzzjoni fl-istabbilimenti ta’ annimali tal-popolazzjonijiet tal-annimali fil-mira jew addizzjonali jew ta’ prodotti tagħhom; (iii) it-tilqim tal-annimali miżmuma tal-popolazzjonijiet tal-annimali fil-mira kontra l-marda rilevanti; (iv) miżuri ta’ kontroll tal-mard f’każ li l-marda tkun issuspettata jew ikkonfermata; (v) kwalunkwe miżura addizzjonali meqjusa neċessarja mill-awtorità kompetenti li tista’ tinkludi, jekk rilevanti, is-separazzjoni tal-annimali skont l-istat tas-saħħa tagħhom b’miżuri fiżiċi ta’ protezzjoni u miżuri ta’ ġestjoni; (b) ir-rekwiżiti speċifiċi tal-marda stabbiliti fi: (i) il-Kapitoli 1 u 2 tal-Parti I tal-Anness IV għall-infezzjoni bil-Brucella abortus, bil-B. melitensis u bil-B. suis (ii) il-Kapitolu 1 tal-Parti II tal-Anness IV għall-infezzjoni bl-MTBC; (iii) il-Kapitolu 1 tal-Parti III tal-Anness IV għall-EBL; (iv) il-Kapitolu 1 tal-Parti IV tal-Anness IV għall-IBR/IPV; (v) il-Kapitolu 1 tal-Parti V tal-Anness IV għall-infezzjoni bl-ADV; (vi) il-Kapitolu 1 tal-Parti VI tal-Anness IV għall-BVD. 2. L-operaturi tal-biċċeriji, fejn jinżammu u jiġu skarnati l-annimali mill-popolazzjonijiet tal-annimali fil-mira msemmija fl-Artikolu 17 għandhom jikkonformaw mar-rekwiżiti ġenerali stabbiliti fil-punti (a)(i), (iv) u (v) tal-paragrafu 1.

Artikolu 19 Deroga fir-rigward tal-għoti ta’ stat ta’ ħelsien mill-mard lill-istabbilimenti Permezz ta’ deroga mill-Artikolu 18 u dment li l-popolazzjonijiet tal-annimali fil-mira rilevanti jikkonformaw mar-rekwiżiti ġenerali stabbiliti fil-punt (a) tal-Artikolu 18(1), l-awtorità kompetenti tista’ tiddeċiedi li l-obbligi tal-operaturi li jiksbu u jżommu l-istat ta’ ħelsien mill-mard stabbilit fl-Artikolu 18(1) ma japplikawx għall-operaturi tal-istabbilimenti li ġejjin: (a) stabbilimenti konfinati; (b) stabbilimenti fejn l-annimali jinżammu biss għal operazzjonijiet ta’ assemblaġġ; (c) stabbilimenti fejn l-annimali jinżammu biss għall-fini ta’ wirjiet tal-annimali; (d) ċirkli ambulanti.

Artikolu 20 Obbligu tal-awtorità kompetenti li tagħti, tissospendi u tirtira l-istat ta’ ħelsien mill-mard 1. L-awtorità kompetenti għandha tagħti l-istat ta’ ħelsien mill-mard fil-livell tal-istabbilimenti skont il-konformità tal-operaturi tal-istabbilimenti mar-rekwiżiti stabbiliti fl-Artikolu 18. 2. L-awtorità kompetenti għandha tissospendi jew tirtira l-istat ta’ ħelsien mill-mard fil-livell tal-istabbilimenti meta jiġu ssodisfati l-kundizzjonijiet għas-sospensjoni jew għall-irtirar. Dawk il-kundizzjonijiet huma stabbiliti fi: (a) it-Taqsimiet 3 u 4 tal-Kapitoli 1 u 2 tal-Parti I tal-Anness IV għall-infezzjoni bil-Brucella abortus, bil-B. melitensis u bil-B. suis; (b) it-Taqsimiet 3 u 4 tal-Kapitolu 1 tal-Parti II tal-Anness IV għall-infezzjoni bl-MTBC; (c) it-Taqsimiet 3 u 4 tal-Kapitolu 1 tal-Parti III tal-Anness IV għall-EBL; (d) it-Taqsimiet 3 u 4 tal-Kapitolu 1 tal-Parti IV tal-Anness IV għall-IBR/IPV; (e) it-Taqsimiet 3 u 4 tal-Kapitolu 1 tal-Parti V tal-Anness IV għall-infezzjoni bl-ADV; (f) it-Taqsimiet 3 u 4 tal-Kapitolu 1 tal-Parti VI tal-Anness IV għall-BVD. 3. L-awtorità kompetenti għandha tispeċifika: (a) id-dettalji tar-reġim tal-ittestjar, inklużi skont il-bżonn, ir-rekwiżiti speċifiċi għall-mard imsemmija fil-punt (b) tal-Artikolu 18(1) meta l-istat ta’ ħelsien mill-mard jiġi sospiż jew irtirat; u (b) il-perjodu massimu ta’ żmien li matulu l-istat ta’ ħelsien mill-mard jista’ jiġi sospiż meta jkun hemm ksur tal-kundizzjonijiet imsemmija fil-paragrafu 2. 4. L-awtorità kompetenti tista’ tattribwixxi l-istat tas-saħħa distint lil unitajiet epidemjoloġiċi differenti tal-istess stabbiliment dment li l-operatur tiegħu: (a) ikun issottometta għall-kunsiderazzjoni tal-awtorità kompetenti l-informazzjoni dwar l-unitajiet epidemjoloġiċi differenti stabbiliti fi ħdan l-istabbiliment li se jingħataw stat tas-saħħa distint qabel kwalunkwe suspett jew konferma tal-marda skont l-Artikoli 21 u 24; (b) ikun stabbilixxa sistema, li għaliha l-awtorità kompetenti jkollha aċċess meta titolbu, għat-traċċar tal-movimenti tal-annimali u tal-prodotti ġerminali lejn, minn u bejn l-unitajiet epidemjoloġiċi; u (c) ikun issepara l-unitajiet epidemjoloġiċi b’mezzi fiżiċi u tal-ġestjoni u jikkonforma ma’ kwalunkwe miżura ta’ mitigazzjoni tar-riskji mitluba mill-awtorità kompetenti għal dak l-għan.

Artikolu 21 Miżuri ta’ kontroll tal-mard fil-każ ta’ suspett ta’ ċertu mard 1. L-awtorità kompetenti, meta tissuspetta każ tal-marda rilevanti, għandha tagħmel investigazzjonijiet, tniedi inkjesta epidemjoloġika u tissospendi l-istat ta’ ħelsien mill-mard tal-istabbiliment fejn ikun seħħ il-każ issuspettat sakemm jiġu konklużi l-investigazzjonijiet u l-inkjesta epidemjoloġika. 2. Sakemm joħroġ l-eżitu tal-investigazzjonijiet u tal-inkjesta epidemjoloġika msemmija fil-paragrafu 1, l-awtorità kompetenti: (a) għandha tipprojbixxi l-ħruġ ta’ annimali mill-popolazzjoni tal-annimali fil-mira rilevanti mill-istabbiliment sakemm ma tkunx awtorizzat l-iskarnar immedjat tagħhom f’biċċerija magħżula apposta; (b) meta tqis li dawn ikunu neċessarji għall-kontroll tar-riskju ta’ tixrid tal-marda, għandha: (i) meta teknikament possibbli, tordna l-iżolament tal-każijiet issuspettati fl-istabbiliment; (ii) tirrestrinġi l-introduzzjoni ta’ annimali mill-popolazzjoni tal-annimali fil-mira rilevanti fl-istabbiliment; (iii) tirrestrinġi l-moviment ta’ prodotti mill-popolazzjoni tal-annimali fil-mira rilevanti mill-istabbiliment jew lejn l-istabbiliment; 3. L-awtorità kompetenti għandha żżomm il-miżuri msemmija fil-paragrafi 1 u 2 sakemm tiġi eliminata jew ikkonfermata l-preżenza tal-marda.

Artikolu 22 Estensjoni tal-miżuri ta’ kontroll tal-mard fil-każ ta’ suspett ta’ ċertu mard 1. Meta tqis li din tkun neċessarja, l-awtorità kompetenti għandha testendi l-miżuri stabbiliti fl-Artikolu 21 għal: (a) popolazzjonijiet addizzjonali tal-annimali rilevanti miżmuma fl-istabbiliment; (b) kwalunkwe stabbiliment li jkollu rabta epidemjoloġika mal-istabbiliment fejn seħħ il-każ issuspettat. 2. Jekk il-preżenza tal-marda tkun issuspettata f’annimali selvaġġi, l-awtorità kompetenti, meta tqis li din tkun neċessarja, għandha testendi għall-istabbilimenti li jinsabu f’riskju ta’ infezzjoni l-miżuri stabbiliti fl-Artikolu 21.

Artikolu 23 Derogi mill-miżuri ta’ kontroll tal-mard fil-każ ta’ suspett ta’ ċertu mard 1. Permezz ta’ deroga mill-Artikolu 21(1), fuq il-bażi ta’ raġunijiet iġġustifikati kif imiss, l-awtorità kompetenti tista’ tiddeċiedi li ma tissospendix l-istat ta’ ħelsien mill-mard tal-istabbiliment kollu meta jkun hemm unitajiet epidemjoloġiċi differenti kif imsemmija fl-Artikolu 20(4). 2. Permezz ta’ deroga mill-punt (a) tal-Artikolu 21(2), l-awtorità kompetenti tista’ tawtorizza l-moviment tal-annimali mill-popolazzjoni tal-annimali fil-mira rilevanti lejn stabbiliment taħt is-superviżjoni uffiċjali tagħha dment li jiġu rrispettati r-rekwiżiti li ġejjin: (a) l-annimali għandhom jitmexxew biss bi trasport dirett; (b) fl-istabbiliment tad-destinazzjoni, l-annimali għandhom jinżammu f’faċilitajiet magħluqa, b’ebda kuntatt mal-annimali miżmuma ta’ stat tas-saħħa ogħla jew ma’ annimali selvaġġi tal-ispeċijiet elenkati għall-marda rilevanti. 3. Permezz ta’ deroga mill-punt (a) tal-Artikolu 21(2), fil-każ ta’ marda tal-kategorija C, l-awtorità kompetenti tista’ tawtorizza l-moviment ta’ annimali mill-popolazzjoni tal-annimali fil-mira rilevanti dment li dawn jitmexxew, jekk ikun hemm bżonn bit-trasport dirett, lejn stabbiliment li jinsab f’żona li la hija ħielsa mill-marda u lanqas koperta minn programm fakultattiv ta’ eradikazzjoni. 4. Meta tuża d-deroga stabbilita fil-paragrafu 2, l-awtorità kompetenti għandha: (a) tissospendi l-istat ta’ ħelsien mill-mard tal-istabbiliment tad-destinazzjoni tal-annimali li huma soġġetti għad-derogi, sa tmiem l-investigazzjonijiet imsemmija fl-Artikolu 21(1); (b) tipprojbixxi, sa tmiem l-investigazzjonijiet imsemmija fl-Artikolu 21(1), il-moviment ta’ annimali minn dak l-istabbiliment, sakemm ma tkunx awtorizzat it-trasport dirett tagħhom lejn biċċerija magħżula apposta għall-iskarnar immedjat tagħhom; (c) fil-każ ta’ suspett ta’ infezzjoni bil-Brucella abortus, bil-B. melitensis u bil-B. suis jew bl-MTBC, iżżomm il-projbizzjoni stabbilita fil-punt (b) wara tmiem l-investigazzjoni sakemm l-annimali kollha li jitmexxew fl-istabbiliment wara d-deroga stabbilita fil-paragrafu 2 ikunu ġew skarnati. 5. L-awtorità kompetenti tista’ tuża d-derogi previsti fil-paragrafi 1 sa 3 biss jekk l-operaturi tal-istabbilimenti ta’ oriġini u ta’ destinazzjoni u t-trasportaturi tal-annimali li huma soġġetti għad-derogi: (a) japplikaw il-miżuri xierqa ta’ bijosigurtà u miżuri oħrajn ta’ mitigazzjoni tar-riskji li huma neċessarji għall-prevenzjoni tat-tixrid tal-marda; u (b) jipprovdu lill-awtorità kompetenti b’garanziji li l-miżuri ta’ bijosigurtà u l-miżuri ta’ mitigazzjoni tar-riskji l-oħra kollha jkunu ttieħdu.

Artikolu 24 Konferma uffiċjali ta’ ċertu mard u miżuri ta’ kontroll tal-mard 1. Jekk jiġi kkonfermat każ, l-awtorità kompetenti għandha: (a) tirtira l-istat ta’ ħelsien mill-mard tal-istabbiliment(i) infettat(i); (b) tadotta l-miżuri stabbiliti fl-Artikoli 25 sa 31 fl-istabbiliment(i) infettat(i). 2. Permezz ta’ deroga mill-punt (a) tal-paragrafu 1, l-awtorità kompetenti tista’ tillimita l-irtirar tal-istat ta’ ħelsien mill-mard għall-unitajiet epidemjoloġiċi fejn ikun ġie kkonfermat każ. 3. Jekk il-marda tiġi kkonfermata f’annimali selvaġġi, l-awtorità kompetenti għandha tagħmel inkjesta u investigazzjonijiet epidemjoloġiċi, jekk neċessarji, kif previst fl-Artikolu 25. Jekk hija tqis li hija meħtieġa għall-prevenzjoni tat-tixrid tal-marda, din għandha: (a) tordna l-miżuri ta’ kontroll tal-mard rilevanti kif previst fl-Artikoli 21 sa 25 u fl-Artikolu 30 fl-istabbilimenti li jżommu l-popolazzjoni tal-annimali fil-mira u l-popolazzjonijiet tal-annimali addizzjonali; (b) twettaq jew tordna miżuri proporzjonati u neċessarji oħra ta’ prevenzjoni, ta’ sorveljanza u ta’ kontroll tal-marda fir-rigward tal-popolazzjoni tal-annimali selvaġġi rilevanti jew fil-ħabitat tagħha.

Artikolu 25 Inkjesta u investigazzjonijiet epidemjoloġiċi fil-każ ta’ konferma ta’ ċertu mard 1. Meta tiġi kkonfermata l-marda, l-awtorità kompetenti għandha: (a) tagħmel inkjesta epidemjoloġika; (b) tagħmel investigazzjonijiet u tapplika l-miżuri stabbiliti fl-Artikolu 21 fl-istabbilimenti kollha epidemjoloġikament relatati; u (c) tadatta s-sorveljanza għall-fatturi ta’ riskju identifikati, b’kunsiderazzjoni tal-konklużjonijiet tal-inkjesta epidemjoloġika. 2. L-awtorità kompetenti għandha tqis il-ħtieġa li tagħmel investigazzjoni fuq l-annimali selvaġġi mill-popolazzjonijiet addizzjonali tal-annimali fejn l-inkjesta epidemjoloġika ssib rabtiet epidemjoloġiċi bejn l-annimali miżmuma u dawk selvaġġi. 3. L-awtorità kompetenti għandha tinforma mill-aktar fis possibbli dwar is-sitwazzjoni: (a) lill-operaturi u lill-awtoritajiet rilevanti mill-Istati Membri kkonċernati mir-rabtiet epidemjoloġiċi mal-każ ikkonfermat; u (b) lill-awtoritajiet kompetenti minn Stati Membri oħra jew minn pajjiżi terzi li jistgħu jkunu kkonċernati mir-rabtiet epidemjoloġiċi mal-istabbiliment(i) infettat(i).

Artikolu 26 Il-moviment tal-annimali lejn u mill-istabbilimenti infettati 1. L-awtorità kompetenti għandha tipprojbixxi l-movimenti ta’ annimali mill-popolazzjoni tal-annimali fil-mira mill-istabbiliment infettat sakemm ma tkunx awtorizzat l-iskarnar immedjat tagħhom f’biċċerija magħżula apposta. 2. Meta l-awtorità kompetenti tqis li hija meħtieġa għall-prevenzjoni tat-tixrid tal-marda, din għandha: (a) tordna l-iżolament tal-każijiet issuspettati u kkonfermati fl-istabbiliment fejn teknikament possibbli; (b) tirrestrinġi l-movimenti ta’ annimali mill-popolazzjoni tal-annimali fil-mira fi ħdan l-istabbiliment; (c) tirrestrinġi l-introduzzjoni ta’ annimali mill-popolazzjoni tal-annimali fil-mira fl-istabbiliment; (d) tirrestrinġi l-moviment ta’ prodotti tal-annimali mill-popolazzjoni tal-annimali fil-mira mill-istabbiliment infettat u lejn l-istabbiliment infettat; 3. L-awtorità kompetenti, meta tqis li jkun hemm bżonn li jsir hekk, għandha testendi l-miżuri fil-paragrafi 1 u 2 għal annimali u għal prodotti minn popolazzjonijiet addizzjonali tal-annimali sabiex tipprevjeni t-tixrid tal-marda.

Artikolu 27 L-ittestjar u t-tneħħija ta’ annimali minn stabbilimenti infettati 1. Wara l-konferma tal-marda, l-awtorità kompetenti għandha tordna li fl-istabbilimenti infettati jsir l-ittestjar li ġej fi ħdan perjodu massimu ta’ żmien li jrid jiġi ddeterminat minnha: (a) l-ittestjar ta’ dawk l-annimali li l-ittestjar tagħhom jitqies neċessarju sabiex titlesta l-inkjesta epidemjoloġika; (b) l-ittestjar għar-restawr tal-istat ta’ ħelsien mill-mard kif stabbilit fi: (i) it-Taqsima 4 tal-Kapitoli 1 u 2 tal-Parti I tal-Anness IV għall-infezzjoni bil-Brucella abortus, bil-B. melitensis u bil-B. suis; (ii) it-Taqsima 4 tal-Kapitolu 1 tal-Parti II tal-Anness IV għall-infezzjoni bl-MTBC; (iii) it-Taqsima 4 tal-Kapitolu 1 tal-Parti III tal-Anness IV għall-EBL; (iv) it-Taqsima 4 tal-Kapitolu 1 tal-Parti IV tal-Anness IV għall-IBR/IPV; (v) it-Taqsima 4 tal-Kapitolu 1 tal-Parti V tal-Anness IV għall-infezzjoni bl-ADV; (vi) it-Taqsima 4 tal-Kapitolu 1 tal-Parti VI tal-Anness IV għall-BVD; u (c) kwalunkwe ttestjar addizzjonali li hija tqis neċessarju sabiex tiżgura d-detezzjoni veloċi tal-annimali infettati li jistgħu jikkontribwixxu għat-tixrid tal-marda. 2. Permezz ta’ deroga mill-punt (b) tal-paragrafu 1, l-ittestjar m’għandux ikun ordnat meta l-istat ta’ ħelsien mill-mard jiġi restawrat skont: (i) il-punt 2 tat-Taqsima 1 tal-Kapitoli 1 u 2 tal-Parti I tal-Anness IV għall-infezzjoni bil-Brucella abortus, bil-B. melitensis u bil-B. suis; (ii) il-punt 2 tat-Taqsima 1 tal-Kapitolu 1 tal-Parti II tal-Anness IV għall-infezzjoni bl-MTBC; (iii) il-punt 2 tat-Taqsima 1 tal-Kapitolu 1 tal-Parti III tal-Anness IV għall-EBL; (iv) il-punt 2 tat-Taqsima 1 tal-Kapitolu 1 tal-Parti IV tal-Anness IV għall-IBR/IPV; (v) il-punt 2 tat-Taqsima 1 tal-Kapitolu 1 tal-Parti V tal-Anness IV għall-infezzjoni bl-ADV; (vi) il-punt 2 tat-Taqsima 1 tal-Kapitolu 1 tal-Parti VI tal-Anness IV għall-BVD. 3. L-awtorità kompetenti għandha tordna li fl-istabbilimenti infettati l-annimali kollha rikonoxxuti bħala każijiet ikkonfermati u, jekk ikun hemm bżonn, bħala każijiet issuspettati, jiġu skarnati fi ħdan perjodu massimu ta’ żmien li hija tiddetermina. 4. L-iskarnar tal-annimali msemmija fil-paragrafu 3 għandu jsir taħt superviżjoni uffiċjali f’biċċerija magħżula apposta. 5. L-awtorità kompetenti tista’ tordna l-qtil u l-qerda ta’ wħud mill-annimali jew tal-annimali kollha msemmija fil-paragrafu 3 minflok l-iskarnar tagħhom. 6. L-awtorità kompetenti għandha testendi l-miżuri stabbiliti f’dan l-Artikolu għal annimali minn popolazzjonijiet addizzjonali tal-annimali meta dan ikun neċessarju sabiex tiġi eradikata l-marda fi stabbilimenti infettati.

Artikolu 28 Il-ġestjoni ta’ prodotti minn stabbilimenti infettati 1. Fl-istabbilimenti kollha infettati bil-Brucella abortus, bil-B. melitensis u bil-B. suis jew bl-MTBC, l-awtorità kompetenti għandha tordna li: (a) il-ħalib minn każijiet ikkonfermati għandu jiġi mitmugħ biss lil annimali fl-istess stabbiliment wara li jkun ġie pproċessat sabiex tiġi żgurata l-inattivazzjoni tal-aġent tal-marda, jew inkella għandu jintrema; (b) id-demel, it-tiben, l-għalf jew kwalunkwe materja u sustanza oħra li ġiet f’kuntatt ma’ każ ikkonfermat jew ma’ materjal ikkontaminat għandhom jew jinġabru jew inkella jintremew mill-aktar fis possibbli jew, wara valutazzjoni tar-riskju xierqa, jinħażnu u jiġu pproċessati sabiex jitnaqqas għal livell aċċettabbli r-riskju ta’ tixrid tal-marda. 2. Fil-każ ta’ infezzjoni bil-Brucella abortus, bil-B. melitensis u bil-B. suis, l-awtorità kompetenti għandha tordna li fl-istabbilimenti infettati kollha, il-feti, l-annimali mwielda mejta, l-annimali li mietu mill-marda wara t-twelid u l-plaċenti għandhom jinġabru u jintremew. 3. Fil-każ ta’ infezzjoni b’marda tal-kategorija C, l-awtorità kompetenti, meta tqis li dan ikun meħtieġ, għandha tordna kwalunkwe miżura xierqa prevista fil-paragrafi 1 u 2. 4. L-awtorità kompetenti, meta tqis li dan ikun neċessarju, għandha tordna t-traċċar lura, l-ipproċessar jew ir-rimi ta’ kwalunkwe prodott minn stabbilimenti infettati li jista’ jikkostitwixxi riskju ta’ tixrid tal-marda jew jaffettwa s-saħħa tal-bniedem.

Artikolu 29 Derogi mir-restrizzjoni tal-moviment tal-annimali minn stabbilimenti infettati 1. Permezz ta’ deroga mill-Artikolu 26(1), l-awtorità kompetenti tista’ tawtorizza l-moviment ta’ annimali klinikament f’saħħithom, għajr il-każijiet ikkonfermati, lejn stabbiliment taħt is-superviżjoni uffiċjali tagħha dment li jiġu rrispettati r-rekwiżiti li ġejjin: (a) il-moviment ma jikkompromettix l-istat tas-saħħa tal-annimali fl-istabbiliment tad-destinazzjoni jew fir-rotta lejn dik id-destinazzjoni; (b) l-annimali għandhom jitmexxew biss bi trasport dirett; u (c) fl-istabbiliment tad-destinazzjoni, l-annimali għandhom jinżammu f’faċilitajiet magħluqa, b’ebda kuntatt mal-annimali miżmuma ta’ stat tas-saħħa ogħla jew ma’ annimali selvaġġi tal-ispeċijiet elenkati għall-marda rilevanti. 2. Permezz ta’ deroga mill-Artikolu 26(1), fil-każ ta’ marda tal-kategorija C, l-awtorità kompetenti tista’ tawtorizza l-moviment ta’ annimali klinikament f’saħħithom mill-popolazzjoni tal-annimali fil-mira rilevanti, għajr il-każijiet ikkonfermati, dment li: (a) dawn jitmexxew, jekk ikun hemm bżonn bi trasport dirett, lejn stabbiliment li jinsab f’żona li la hija ħielsa mill-marda u lanqas koperta minn programm fakultattiv ta’ eradikazzjoni; u (b) il-moviment ma jikkompromettix l-istat tas-saħħa tal-popolazzjonijiet tal-annimali fil-mira jew addizzjonali fl-istabbiliment tad-destinazzjoni jew fir-rotta lejn dik id-destinazzjoni. 3. Meta tagħmel użu mid-deroga stabbilita fil-paragrafu 1, l-awtorità kompetenti għandha tirtira l-istat ta’ ħelsien mill-mard tal-istabbiliment tad-destinazzjoni tal-annimali li huma soġġetti għad-deroga u għandha: (a) tordna l-moviment tal-annimali bi trasport dirett, fi ħdan perjodu massimu ta’ żmien li hija tiddetermina, mill-istabbiliment tad-destinazzjoni lejn biċċerija magħżula apposta għall-iskarnar immedjat; jew (b) fil-każ ta’ marda tal-kategorija C tordna l-miżuri ta’ kontroll tal-mard stabbiliti fl-Artikoli 26 sa 30 sakemm jerġa’ jinkiseb l-istat ta’ ħelsien mill-mard tal-istabbiliment. 4. L-awtorità kompetenti tista’ tuża d-derogi previsti fil-paragrafi 1 u 2 biss jekk l-operaturi tal-istabbilimenti ta’ oriġini u ta’ destinazzjoni u t-trasportaturi tal-annimali li huma soġġetti għad-derogi: (a) japplikaw il-miżuri xierqa ta’ bijosigurtà u miżuri oħrajn ta’ mitigazzjoni tar-riskji li huma neċessarji għall-prevenzjoni tat-tixrid tal-marda; u (b) jipprovdu lill-awtorità kompetenti bil-garanziji li l-miżuri ta’ bijosigurtà u l-miżuri ta’ mitigazzjoni tar-riskji l-oħra kollha huma ssodisfati.

Artikolu 30 It-tindif u d-diżinfezzjoni u miżuri oħra għall-prevenzjoni tat-tixrid tal-infezzjoni 1. L-awtorità kompetenti għandha tordna lill-operaturi tal-istabbilimenti infettati kollha u lil dawk li jirċievu annimali minn stabbilimenti infettati li jnaddfu u jiddiżinfettaw jew, fejn rilevanti, jarmu b’mod sikur: (a) il-partijiet kollha tal-istabbilimenti li setgħu ġew ikkontaminati wara t-tneħħija tal-każijiet ikkonfermati u ssuspettati u qabel ir-ripopolament; (b) kwalunkwe għalf, materjal, sustanza, tagħmir relatat mat-trobbija, tagħmir mediku u tagħmir relatat mal-produzzjoni li setgħu ġew ikkontaminati; (c) kwalunkwe lbies protettiv jew tagħmir ta’ sikurezza użat mill-operaturi u mill-viżitaturi; (d) il-mezzi tat-trasport, il-kontenituri u t-tagħmir kollha wara t-trasport ta’ annimali jew ta’ prodotti minn stabbilimenti infettati; (e) iż-żoni tat-tagħbija għall-annimali wara kull użu. 2. L-awtorità kompetenti għandha tapprova l-protokoll għat-tindif u għad-diżinfezzjoni. 3. L-awtorità kompetenti għandha tissorvelja t-tindif u d-diżinfezzjoni, jew fejn rilevanti, ir-rimi sikur u m’għandhiex tirrestawra jew terġa’ tagħti stat ta’ ħelsien mill-mard lill-istabbiliment sakemm tqis li t-tindif u d-diżinfezzjoni, jew fejn rilevanti, ir-rimi sikur, ikunu tlestew. 4. L-awtorità kompetenti, fuq il-bażi ta’ valutazzjoni tar-riskju, tista’ tqis bur bħala kontaminat u tipprojbixxi l-użu tiegħu għall-annimali miżmuma bi stat tas-saħħa ogħla minn dak tal-popolazzjoni tal-annimali fil-mira jew, jekk epidemjoloġikament rilevanti, tal-popolazzjonijiet addizzjonali tal-annimali, għal perjodu ta’ żmien suffiċjenti sabiex ir-riskju ta’ persistenza tal-aġent tal-marda jitqies li jkun sar negliġibbli.

Artikolu 31 Miżuri ta’ mitigazzjoni tar-riskji għall-prevenzjoni tal-infezzjoni mill-ġdid Qabel jew mat-tneħħija tal-miżuri ta’ kontroll tal-mard, l-awtorità kompetenti għandha tordna miżuri ta’ mitigazzjoni tar-riskji proporzjonati sabiex tipprevjeni l-infezzjoni mill-ġdid tal-istabbiliment filwaqt li tqis il-fatturi ta’ riskju rilevanti kif indikati mir-riżultati tal-inkjesta epidemjoloġika. Dawn il-miżuri għandhom tal-anqas iqisu: (a) il-persistenza tal-aġent tal-marda fl-ambjent jew fl-annimali selvaġġi; u (b) il-miżuri ta’ bijosigurtà li huma adattati għall-ispeċifiċitajiet tal-istabbiliment.

Taqsima 3

Dispożizzjonijiet għall-programmi ta’ eradikazzjoni għall-infezzjoni bir-RABV

Artikolu 32 Strateġija ta’ kontroll tal-mard tal-programmi ta’ eradikazzjoni għall-infezzjoni bir-RABV 1. Meta tistabbilixxi programm ta’ eradikazzjoni għall-infezzjoni bir-RABV, l-awtorità kompetenti għandha tibbażah fuq strateġija ta’ kontroll tal-mard li tinkludi: (a) tilqim tal-annimali mill-popolazzjoni tal-annimali fil-mira li hija tqis rilevanti; (b) implimentazzjoni tal-miżuri għat-tnaqqis tar-riskju ta’ kuntatt mal-annimali infettati; (c) kontroll tar-riskju ta’ tixrid u ta’ introduzzjoni tal-marda fit-territorju tal-Istat Membru tagħha. 2. L-awtorità kompetenti għandha timplimenta l-programm ta’ eradikazzjoni filwaqt li tqis li dan għandu jkun: (a) ibbażat fuq valutazzjoni tar-riskju, aġġornat kif meħtieġ, skont l-evoluzzjoni tas-sitwazzjoni epidemjoloġika; (b) sostnut minn kampanji ta’ informazzjoni pubblika li jinvolvu lill-partijiet ikkonċernati rilevanti kollha; (c) ikkoordinat, jekk ikun hemm bżonn, mal-awtoritajiet rilevanti inkarigati mis-saħħa pubblika, mill-popolazzjonijiet tal-annimali selvaġġi jew mill-kaċċa; (d) skalat skont approċċ ibbażat fuq ir-riskju territorjali. 3. L-awtorità kompetenti tista’ tkun involuta fl-implimentazzjoni tal-programmi ta’ eradikazzjoni għall-infezzjoni bir-RABV f’pajjiż jew f’territorju terz, sabiex tipprevjeni r-riskju ta’ tixrid u ta’ introduzzjoni tal-RABV fit-territorju tal-Istat Membru tagħha.

Artikolu 33 Popolazzjoni tal-annimali fil-mira għall-programmi ta’ eradikazzjoni għall-infezzjoni bir-RABV 1. L-awtorità kompetenti għandha tapplika l-programm ta’ eradikazzjoni għall-infezzjoni bir-RABV għall-popolazzjoni tal-annimali fil-mira li ġejja: l-annimali miżmuma u selvaġġi ta’ speċijiet tal-familji li ġejjin: Carnivora, Bovidae, Suidae, Equidae, Cervidae u Camelidae. 2. L-awtorità kompetenti għandha tindirizza l-miżuri fil-programm ta’ eradikazzjoni primarjament għall-volpijiet selvaġġi, li huma r-riżerva ewlenija tar-RABV. 3. L-awtorità kompetenti għandha tissoġġetta popolazzjonijiet tal-annimali fil-mira oħra apparti l-volpijiet selvaġġi għall-miżuri tal-programm ta’ eradikazzjoni meta hija tqis li t-tali annimali jkunu jirrappreżentaw riskju sinifikanti. 4. L-awtorità kompetenti tista’ tinkludi annimali selvaġġi ta’ speċijiet tal-ordni Chiroptera fil-popolazzjoni tal-annimali fil-mira rilevanti għas-sorveljanza msemmija fl-Artikolu 4.

Artikolu 34 Obbligi tal-awtorità kompetenti fil-kuntest tal-programmi ta’ eradikazzjoni għall-infezzjoni bir-RABV 1. L-awtorità kompetenti għandha: (a) tagħmel sorveljanza tal-infezzjoni bir-RABV għall-finijiet ta’: (i) detezzjoni bikrija tal-infezzjoni; u (ii) segwitu tax-xejra fin-numru ta’ annimali infettati, li għandu jinkludi, skont approċċ ibbażat fuq ir-riskji, il-ġbir u l-ittestjar ta’ volpijiet selvaġġi u ta’ karnivori selvaġġi oħra misjuba mejta; (b) twettaq miżuri ta’ kontroll tal-mard fil-każ ta’ suspett jew ta’ konferma ta’ infezzjoni bir-RABV kif stipulat fl-Artikoli 35 u 36; (c) tapplika, jekk ikun hemm bżonn, miżuri ta’ mitigazzjoni tar-riskji għall-prevenzjoni tat-tixrid tar-RABV bil-movimenti ta’ klieb, qtates u inmsa. 2. Meta hija tqis li dawn ikunu neċessarji, l-awtorità kompetenti għandha tordna: (a) it-tilqim, u l-monitoraġġ tal-effettività tat-tilqim, skont it-Taqsima 2 tal-Kapitolu 1 tal-Parti I tal-Anness V tal-volpijiet selvaġġi u, jekk rilevanti, ta’ annimali oħra msemmija fl-Artikolu 33(3); (b) l-identifikazzjoni u r-reġistrazzjoni ta’ klieb, ta’ qtates u ta’ inmsa; (c) restrizzjonijiet tal-moviment tal-annimali miżmuma rilevanti tal-ispeċijiet imsemmija fl-Artikolu 33(3) li mhumiex imlaqqma kontra l-infezzjoni bir-RABV skont it-Taqsima 1 tal-Kapitolu 1 tal-Parti I tal-Anness V; (d) il-miżuri previsti fl-Artikolu 35 meta annimal ta’ speċi elenkata jweġġa’ persuna jew annimal mingħajr raġuni li tista’ tinftiehem u f’kontradizzjoni mal-imġiba normali tiegħu jew jippreżenta tibdil mhux spjegat fl-imġiba segwit minn mewt fi żmien 10 ijiem.

Artikolu 35 Miżuri ta’ kontroll tal-mard fil-każ ta’ suspett ta’ infezzjoni bir-RABV Meta tkun issuspettata infezzjoni bir-RABV, l-awtorità kompetenti għandha: (a) tagħmel investigazzjonijiet ulterjuri sabiex tikkonferma jew telimina l-possibbiltà ta’ preżenza tal-marda; (b) tordna restrizzjonijiet rilevanti fuq il-moviment jew il-qtil ta’ każijiet issuspettati sabiex tipproteġi lill-bnedmin u lill-annimali mir-riskju ta’ infezzjoni sakemm jinħarġu r-riżultati tal-investigazzjonijiet; (c) tordna kwalunkwe miżura ta’ mitigazzjoni tar-riskji ġġustifikata sabiex tnaqqas ir-riskju ta’ trażmissjoni ulterjuri tar-RABV lill-bnedmin jew lill-annimali.

Artikolu 36 Miżuri ta’ kontroll tal-mard fil-każ ta’ konferma ta’ infezzjoni bir-RABV Meta tiġi kkonfermata l-infezzjoni b